Лекцыянарый. Том 2. Перыяд Нараджэння Пана. — Мінск, 2015.

© 2015 Канферэнцыя Каталіцкіх Біскупаў Беларусі

Адрас для прапановаў, каментароў і заўваг: lectionary.by@gmail.com.

Змест

Агульная інфармацыя

24 снежня — Нараджэнне Пана (вігілія)

25 снежня — Нараджэнне Пана

- імша ноччу

- імша на світанні

- імша ўдзень

26 снежня — свята св. Стэфана

27 снежня — свята св. Яна

28 снежня — свята св. Немаўлят

29 снежня — пяты дзень у актаве Нараджэння Пана

30 снежня — шосты дзень у актаве Нараджэння Пана

31 снежня — сёмы дзень у актаве Нараджэння Пана

1 студзеня — урачыстасць св. Багародзіцы Марыі

2 студзеня — успамін св. Базыля Вялікага і Грыгорыя Назіянскага

3 студзеня — будзень

4 студзеня — будзень

5 студзеня — будзень

6 студзеня — урачыстасць Аб'яўлення Пана

7 студзеня — будзень

8 студзеня — будзень

9 студзеня — будзень

10 студзеня — будзень

11 студзеня — будзень

12 студзеня — будзень

Свята Святой Сям'і: Езуса, Марыі і Юзафа

- год А

- год В

- год С

ІІ Нядзеля пасля Нараджэння Пана

Свята Хросту Пана

- год А

- год В

- год С

Агульная інфармацыя

1. Асаблівасці літургічнага календара

Перыяд Нараджэння Пана пачынаецца урачыстасцю Нараджэння Пана (вечарам 24 снежня) і заканчваецца святам Хросту Пана. Сярод гэтых дзён асабліва вылучаецца Актава Нараджэння Пана (з 25 снежня да 1 студзеня ўключна), на якую прыпадае некалькі святаў: св. Стэфана, св. Яна, св. Немаўлят, Святой Сям'і і св. Багародзіцы Марыі. Па-за актавай адзначаецца ўрачыстасць Аб'яўлення Пана. Паводле календара для дыяцэзій Беларусі, гэтае святкаванне адбываецца 6 студзеня, нават калі гэта будні дзень. У некаторых дыяцэзіях (напрыклад, амаль ва ўсіх дыяцэзіях ЗША) ўрачыстасць Аб'яўлення Пана адзначаецца ў нядзелю паміж 2 і 8 студзеня. З гэтай прычыны буднія дні пасля Аб'яўлення Пана маюць двайную пазнаку для двух календароў, напрыклад, "10 студзеня або чацвер пасля Аб'яўлення Пана".

2. Падбор чытанняў у перыядзе нараджэння Пана

Паколькі на перыяд нараджэння Пана прыпадае шмат адметных святаў і ўрачыстасцяў, чытанні да кожнага дня падабраныя такім чынам, што яны адлюстроўваюць тую ці іншую таямніцу, якая ўспамінаецца падчас дадзенай цэлебрацыі. З 27 студзеня пачынаецца працяглае чытанне першага паслання апостала Яна. Чытанні Евангелляў бяруцца з гісторый пра дзяцінства Езуса (Лука, 29—30 снежня), з першага раздзелу Евангелля ад Яна (31 снежня — 5 студзеня), затым чытаюцца ўрыўкі пра розныя аб'яўленні нашага Пана (7—12 студзеня).

24 снежня

НАРАДЖЭННЕ ПАНА

Урачыстасць

Імша ў вігілію

ПЕРШАЕ ЧЫТАННЕ (Іс 62, 1–5)

Ты спадабаўся Пану

Чытанне кнігі прарока Ісаі.

Дзеля Сіёну не буду маўчаць,

дзеля Ерузалема не супакоюся,

пакуль не ўзыдзе, як святло, справядлівасць яго

і яго збаўленне не запалае, як паходня.

І ўбачаць народы тваю справядлівасць,

і ўсе каралі – тваю славу;

і назавуць цябе новым іменем,

якое вызначаць вусны Пана.

І будзеш каронаю славы ў руцэ Пана,

і каралеўскай дыядэмай на далоні твайго Бога.

Ужо не скажуць пра цябе: Пакінуты, –

і зямлю тваю не будуць больш называць пустыняй.

Але будуць называць цябе:

Маё ўпадабанне ў ім, –

а зямлю тваю замужняй,

бо  ты спадабаўся Пану,

і зямля твая атрымае мужа.

Бо, як юнак бярэ замуж дзяўчыну,

так возьмуць цябе сыны твае;

як жаніх радуецца нявесце,

так узрадуецца табою твой Бог.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 4–5. 16–17. 27 і 29, Р.: 2а)

Рэфрэн: Міласэрнасць Пана ўсхваляць буду вечна.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Міласэрнасць Пана ўсхваляць буду вечна.

16. Шчаслівы народ, які ведае радасны вокліч*

і ходзіць у святле аблічча Твайго, Пане.

17. Радуюцца імені Твайму ўвесь дзень *

і ўзвышаюцца ў Тваёй справядлівасці.

Рэфрэн: Міласэрнасць Пана ўсхваляць буду вечна.

27. Ён будзе клікаць Мяне: Ты мой Айцец, *

мой Бог і скала збаўлення майго.

29. Навек захаваю для яго Маю міласэрнасць, *

і будзе непахісным запавет Мой з ім.

Рэфрэн: Міласэрнасць Пана ўсхваляць буду вечна.

ДРУГОЕ ЧЫТАННЕ (Дз 13, 16–17. 22–25)

Сведчанне Паўла пра Хрыста, сына Давіда

Чытанне кнігі Дзеяў Апосталаў.

Калі Павел прыбыў у Антыёхію, што ў Галатыі, ён устаў у сінагозе, даў знак рукою і сказаў: Мужы Ізраэля і тыя, хто баіцца Бога, слухайце! Бог гэтага ізраэльскага народа выбраў айцоў нашых і ўзвысіў народ падчас знаходжання ў зямлі егіпецкай, і ўзнятаю рукою вывеў іх з яе.

І пасля гэтага прызначыў Давіда каралём іхнім, пра якога і сказаў, засведчыўшы: Я знайшоў Давіда, сына Есэя, мужа па сэрцу Майму, які выканае ўсе жаданні Мае.

З ягонага патомства, паводле абяцання, Бог вывеў для Ізраэля Збаўцу Езуса. Перад Ягоным прыйсцем Ян прапаведаваў хрост пакаяння ўсяму ізраэльскаму народу. Пад канец сваёй дзейнасці Ян сказаў: Я не з’яўляюся тым, кім вы лічыце мяне; але вось за мною ідзе той, каму я не варты развязаць сандалі на нагах.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Заўтра будзе знішчана несправядлівасць зямлі,

і Збаўца свету будзе валадарыць над намі.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 1, 1–25)

Радаслоўе Езуса Хрыста, сына Давіда

+ Чытанне святога Евангелля паводле Мацвея.

Радаслоўе Езуса Хрыста, сына Давіда, сына Абрагама.

Абрагам быў бацькам Ісаака; Ісаак — бацькам Якуба; Якуб — бацькам Юды і ягоных братоў; Юда быў бацькам Фарэса і Зары, маці якіх была Тамар. Фарэс быў бацькам Эзрома; Эзром — бацькам Арама, Арам – бацькам Амінадаба; Амінадаб — бацькам Наасона; Наасон — бацькам Сальмона; Сальмон — бацькам Бааза, а маці была Рахаб. Бааз быў бацькам Абэда, а маці была Рут. Абэд быў бацькам Есэя, а Есэй быў бацькам караля Давіда.

Давід быў бацькам Саламона, а маці ягоная была ранейшая жонка Урыі. Саламон быў бацькам Рабаама; Рабаам — бацькам Абія; Абій — бацькам Асы; Аса — бацькам Язафата; Язафат — бацькам Ярама; Ярам — бацькам Осіі; Осія — бацькам Яатама; Яатам — бацькам Ахаза; Ахаз — бацькам Эзэхіі; Эзэхія — бацькам Манасэса; Манасэс — бацькам Амона; Амон — бацькам Ёсіі; Ёсія — бацькам Ехоніі і ягоных братоў падчас вавілонскага перасялення.

А пасля вавілонскага перасялення Ехонія быў бацькам Салятыэля; Салятыэль — бацькам Зарабабэля; Зарабабэль — бацькам Абіюда; Абіюд —бацькам Эліяхіма; Эліяхім — бацькам Азора; Азор — бацькам Садока; Садок — бацькам Ахіма; Ахім — бацькам Эліюда; Эліюд — бацькам Элеазара; Элеазар — бацькам Маттана; Маттан — бацькам Якуба; Якуб — бацькам Юзафа, мужа Марыі, ад якой нарадзіўся Езус, званы Хрыстом.

А ўсіх пакаленняў ад Абрагама да Давіда — чатырнаццаць, ад Давіда да вавілонскага перасялення — чатырнаццаць, і ад вавілонскага перасялення да Хрыста — чатырнаццаць пакаленняў.

Такім было нараджэнне Езуса Хрыста: пасля заручынаў Маці Ягонай Марыі з Юзафам, перш чым пачалі жыць разам, яна зачала ад Духа Святога. Юзаф жа, муж яе, будучы справядлівым і не хочучы зняславіць Яе, хацеў патаемна адпусціць Яе.

Калі ён надумаў гэта, вось анёл Пана з’явіўся яму ў сне і сказаў: Юзэфе, сыне Давіда, не бойся прыняць Марыю, жонку тваю, бо зачатае ў ёй, ёсць ад Духа Святога. Яна ж народзіць Сына, і дасі Яму імя Езус, бо Ён збавіць народ свой ад ягоных грахоў.

А ўсё гэта сталася, каб збылося сказанае Панам праз прарока, які кажа: Вось Дзева зачне і народзіць Сына, і дадуць Яму імя Эммануэль, што азначае “з намі Бог”.

Абудзіўшыся ад сну, Юзаф зрабіў, як загадаў яму анёл Пана, і прыняў жонку сваю, і не збліжаўся да Яе, аж нарадзіла Сына. І ён даў Яму імя Езус.

Гэта слова Пана.

25 снежня

НАРАДЖЭННЕ ПАНА

Урачыстасць

Імша ўначы

ПЕРШАЕ ЧЫТАННЕ (Іс 9, 1–6)

Сын дадзены нам

Чытанне кнігі прарока Ісаі.

Народ, які хадзіў у цемры,

убачыў святло вялікае;

над жыхарамі краіны смяротнага ценю

заззяла святло.

Ты памножыў народ,

павялічыў радасць.

Ён весяліцца перад Табою,

як весяляцца ў час жніва,

як цешацца пры падзеле здабычы.

Бо ярмо, што гняло яго,

і кій на плячах ягоных,

і розгу прыгнятальніка ягонага

Ты зламаў, як у дзень Мадыяма.

Бо ўсякі бот ваюючага жаўнера

і адзенне, забруджанае крывёю,

будзе кінута ў пажар на ежу агню.

Бо Дзіця нарадзілася нам,

Сын дадзены нам;

і ўлада спачыла на плячах Яго,

і дадуць імя Яму:

Цудоўны Дарадчык, Бог Моцны,

Спрадвечны Айцец, Князь Спакою.

Будзе вялікім панаванне Яго,

і міру не будзе канца

над тронам Давіда і над яго валадарствам,

якое Ён умацуе і падтрымае ў правасуддзі і справядлівасці

адгэтуль і навекі.

Руплівасць Пана Магуццяў учыніць гэта.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 11–12. 13, Р.: Лк 2, 11)

Рэфрэн: Нарадзіўся сёння Збаўца Езус Хрыстус.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Нарадзіўся сёння Збаўца Езус Хрыстус.

Абвяшчайце з дня ў дзень Яго збаўленне.*

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Нарадзіўся сёння Збаўца Езус Хрыстус.

11. Няхай радуюцца нябёсы і весяліцца зямля, *

няхай шуміць мора і ўсё, што яго напаўняе.

12. Няхай усцешыцца поле і ўсё, што на ім, *

няхай усклікаюць тады ўсе дрэвы лясныя.

Рэфрэн: Нарадзіўся сёння Збаўца Езус Хрыстус.

13. Перад абліччам Пана, які прыходзіць, *

які прыходзіць судзіць зямлю.

Ён будзе судзіць свет справядліва, *

а народы паводле сваёй праўды.

Рэфрэн: Нарадзіўся сёння Збаўца Езус Хрыстус.

ДРУГОЕ ЧЫТАННЕ (Ціт 2, 11–14)

З’явілася ласка Божая для ўсіх людзей

Чытанне Паслання святога апостала Паўла да Ціта.

Умілаваныя:

З’явілася ласка Божая, збаўчая для ўсіх людзей, якая вучыць нас, каб мы, адрокшыся ад бязбожнасці і пажадлівасці свету, жылі ў цяперашнім жыцці разважліва, справядліва і пабожна, чакаючы шчаслівай надзеі і аб’яўлення хвалы вялікага Бога і Збаўцы нашага Езуса Хрыста, які аддаў самога сябе за нас, каб адкупіць ад усялякага беззаконня і ачысціць для сябе народ выбраны, руплівы ў добрых учынках.

Гэта слова Божае.

СПЕЎ ПЕРАД ЕВАНГЕЛЛЕМ (Лк 2, 10–11)

Акламацыя: Аллелюя, аллелюя, аллелюя.

Абвяшчаю вам вялікую радасць:

нарадзіўся сёння Збаўца, якім ёсць Хрыстус Пан.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 1–14)

Нарадзіўся вам сёння Збаўца

+ Чытанне святога Евангелля паводле Лукі.

Сталася ў тыя дні:

Выйшаў ад цэзара Аўгуста загад зрабіць перапіс па ўсёй зямлі. Гэты перапіс быў першы падчас панавання Квірынія ў Сірыі. І пайшлі ўсе запісвацца, кожны ў свой горад.

Пайшоў таксама і Юзаф з Галілеі, з горада Назарэта, у Юдэю, у горад Давіда, званы Бэтлеем, бо ён быў з дому і роду Давіда, каб запісацца з Марыяй, заручанай з ім, якая была цяжарнай.

Калі ж яны былі там, надышоў час нарадзіць Ёй. І нарадзіла Сына свайго першароднага, і спавіла Яго, і паклала ў яслі, бо не было ім месца ў заездзе.

У той ваколіцы былі на полі пастухі, якія вартавалі ўначы свой статак. Раптам з’явіўся ім анёл Пана, і хвала Пана асвяціла іх, і вялікі страх ахапіў іх. І сказаў ім анёл: Не бойцеся, я абвяшчаю вам вялікую радасць, якая будзе для ўсяго народа, бо нарадзіўся вам сёння ў горадзе Давіда Збаўца, якім ёсць Хрыстус Пан. І вось вам знак: знойдзеце Немаўля спавітае і пакладзенае ў яслях.

І раптам з’явілася з анёлам вялікае войска нябеснае, якое праслаўляла Бога і ўсклікала:

Хвала на вышынях Богу,

а на зямлі спакой

людзям добрай волі.

Гэта слова Пана.

25 снежня

НАРАДЖЭННЕ ПАНА

Урачыстасць

Імша на світанні

ПЕРШАЕ ЧЫТАННЕ (Іс 62, 11–12)

Вось ідзе тваё збаўленне

Чытанне кнігі прарока Ісаі.

Вось Пан абвяшчае аж да межаў зямлі:

Скажыце дачцы Сіёну:

вось ідзе тваё Збаўленне,

вось узнагарода Ягоная з Ім

і адплата Ягоная перад Ім.

І назавуць іх народам святым,

адкупленымі Панам,

а цябе назавуць горадам жаданым,

непакінутым.

Гэта слова Божае.

РЭСПАНСАРЫЙНЫ ПСАЛЬМ (Пс 97 (96), 1 і 6. 11–12)

Рэфрэн: Святло заззяла, бо Пан нарадзіўся.

1. Пан валадарыць, няхай радуецца зямля, *

няхай весяляцца шматлікія выспы.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

Рэфрэн: Святло заззяла, бо Пан нарадзіўся.

11. Святло ззяе для справядлівага, *

і радасць — для праведных сэрцам.

12. Радуйцеся справядлівыя ў Пану *

і дзякуйце на ўспамін Ягонай святасці.

Рэфрэн: Святло заззяла, бо Пан нарадзіўся.

ДРУГОЕ ЧЫТАННЕ (Ціт 3, 4–7)

Паводле міласэрнасці сваёй збавіў нас

Чытанне Паслання святога апостала Паўла да Ціта.

Умілаваныя:

Калі ж аб’явілася дабрыня і чалавекалюбства Бога, Збаўцы нашага, Ён не дзеля ўчынкаў справядлівасці, якія мы ўчынілі, але паводле міласэрнасці сваёй збавіў нас праз купель адраджэння і аднаўлення Святым Духам, якога шчодра выліў на нас праз Езуса Хрыста, Збаўцу нашага, каб, апраўданыя Ягонай ласкаю, мы сталі паводле надзеі спадкаемцамі вечнага жыцця.

Гэта слова Божае.

СПЕЎ ПЕРАД ЕВАНГЕЛЛЕМ (Лк 2, 14)

Акламацыя: Аллелюя, аллелюя, аллелюя.

Хвала на вышынях Богу,

а на зямлі спакой людзям добрай волі.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 15–20)

Пастухі знайшлі Марыю і  Юзафа, і Немаўля

+ Чытанне святога Евангелля паводле Лукі.

Сталася:

Калі анёлы адышлі ад іх на неба, пастухі сказалі адзін аднаму: Пойдзем у Бэтлеем і паглядзім, што там сталася  пра што абвясціў нам Пан.

І пайшлі яны, спяшаючыся, і знайшлі Марыю і Юзафа, і Немаўля, якое ляжала ў яслях. А калі ўбачылі, расказалі тое, што было абвешчана ім пра гэтае Дзіця.

І ўсе, хто чуў, дзівіліся таму, што расказвалі ім пастухі.

А Марыя захоўвала ўсе гэтыя словы, разважаючы ў сэрцы сваім.

І вярнуліся пастухі, праслаўляючы і хвалячы Бога за ўсё, што чулі і бачылі, так як ім было сказана.

Гэта слова Пана.

25 снежня

НАРАДЖЭННЕ ПАНА

Урачыстасць

Імша ўдзень

ПЕРШАЕ ЧЫТАННЕ (Іс 52, 7–10)

Убачаць усе межы зямлі  збаўленне Бога нашага

Чытанне кнігі прарока Ісаі.

Якія прыгожыя на гарах ногі пасланца,

які абвяшчае мір, які нясе радасць

і абвяшчае збаўленне,

які кажа Сіёну: Валадарыць Бог твой!

Голас вартаўнікоў тваіх:

яны ўзнялі голас,

усе разам усклікаюць,

бо ўласнымі вачыма бачаць,

што Пан вяртаецца на Сіён.

Трыумфуйце, усклікайце разам,

разваліны Ерузалема,

бо суцешыў Пан народ свой,

адкупіў Ерузалем.

Пан адкрыў святое плячо сваё

перад вачыма ўсіх народаў;

і ўбачаць усе межы зямлі

збаўленне Бога нашага.

Гэта слова Божае.

РЭСПАНСАРЫЙНЫ ПСАЛЬМ  (Пс 98 (97), 1. 2–3аb. 3cd–4. 5-6, Р.: 3c)

Рэфрэн: Убачылі ўсе збаўленне Бога нашага.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Убачылі ўсе збаўленне Бога нашага.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Убачылі ўсе збаўленне Бога нашага.

Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Убачылі ўсе збаўленне Бога нашага.

5. Грайце Пану на гуслях,  *

на гуслях і на арфе.

6. Пад гучанне трубаў і рога *

радасна ўсклікайце перад Панам і Валадаром.

Рэфрэн: Убачылі ўсе збаўленне Бога нашага.

ДРУГОЕ ЧЫТАННЕ (Гбр 1, 1–6)

Бог прамовіў да нас праз Сына

Чытанне Паслання да Габрэяў.

Шмат разоў і па-рознаму прамаўляў калісьці Бог да айцоў нашых праз прарокаў, у гэтыя апошнія дні прамовіў а нас праз Сына, якога ўстанавіў спадкаемцам усяго, праз якога і стварыў сусвет.

Ён, будучы адлюстраваннем Ягонай славы і вобразам Ягонай сутнасці і падтрымліваючы ўсё словам моцы сваёй, здзейсніў ачышчэнне ад грахоў, сеў праваруч Велічы на вышынях і стаў настолькі вышэйшым за анёлаў, наколькі больш слаўнае, чым яны, атрымаў у спадчыну імя.

Бо калі і каму з анёлаў Ён сказаў:

Ты – Сын Мой,

Я сёння нарадзіў Цябе?

І яшчэ:

Я буду Яму Айцом,

а Ён будзе Мне Сынам.

Калі ж зноў увядзе Першароднага ў свет, скажа:

Няхай паклоняцца Яму

усе анёлы Божыя.

Гэта слова Божае.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Заззяў над намі святы дзень,

ідзіце, народы, пакланіцеся Пану,

бо вялікае святло сышло сёння на зямлю.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 1–18)

Слова сталася целам і пасялілася між намі

+ Чытанне святога Евангелля паводле Яна.

На пачатку было Слова,

і Слова было ў Бога,

і Богам было Слова.

Яно было ў Бога спрадвеку.

Усё праз Яго сталася,

і без Яго нічога не сталася з таго, што сталася.

У Ім было жыццё,

і жыццё было святлом людзей.

А святло свеціць у цемры,

і цемра не агарнула яго.

З’явіўся чалавек, пасланы ад Бога;

імя ягонае было Ян.

Ён прыйшоў дзеля сведчання,

каб засведчыць пра Святло,

каб усе паверылі праз яго.

Не быў ён святлом, але быў пасланы,

каб сведчыць пра Святло.

Было Святло праўдзівае,

якое асвятляе кожнага чалавека,

які прыходзіць на свет.

У свеце было,

і свет праз Яго стаўся,

і свет не пазнаў Яго.

Прыйшло да свайго,

і свае Яго не прынялі.

А тым, хто прыняў Яго,

дало ўладу стаць Божымі дзецьмі,

тым, хто верыць у імя Ягонае,

хто ні ад крыві,

ні ад жадання цела,

ні ад жадання мужа,

але ад Бога нарадзіўся.

Слова сталася целам

і пасялілася між намі,

і бачылі мы славу Ягоную,

славу, якую мае ад Айца Адзінародны,

поўны ласкі і праўды.

Ян сведчыць пра Яго і ўсклікае, кажучы: Гэта быў той, пра якога я сказаў: за мною ідзе той, які апярэдзіў мяне, таму што быў раней за мяне. І з паўнаты Ягонай мы ўсе прынялі ласку замест ласкі. Бо Закон быў дадзены праз Майсея, ласка і праўда сталіся праз Езуса Хрыста. Бога ніхто ніколі не бачыў. Адзінародны Бог, які ва ўлонні Айца, Ён аб’вясціў.

Гэта слова Пана.

26 снежня

СВ. СТЭФАНА, ПЕРШАМУЧАНІКА

Свята

ПЕРШАЕ ЧЫТАННЕ (Дз 6, 8–10; 7, 54–60)

Вось бачу нябёсы раскрытыя

Чытанне кнігі Дзеяў Апосталаў.

У тыя дні:

Стэфан, поўны ласкі і моцы, чыніў вялікія цуды і знакі сярод народу. Некаторыя з сінагогі, называнай лібертынскай і кірынэйскай, і александрыйскай, і некаторыя з Кілікіі і Азіі паўсталі і пачалі спрачацца са Стэфанам. Але не маглі супрацьстаяць мудрасці і Духу, з якімі ён прамаўляў.

Калі яны слухалі гэта, запалалі гневам у сэрцах сваіх і скрыгаталі на яго зубамі.

Стэфан жа, напоўнены Духам Святым, паглядзеў на неба і ўбачыў славу Божую і Езуса, які стаяў праваруч Бога, і сказаў: Вось бачу нябёсы раскрытыя і Сына Чалавечага, які стаіць праваруч Бога.

Але яны, закрычаўшы моцным голасам, заткнулі вушы свае і кінуліся на яго ўсе разам. І вывеўшы за горад, пачалі каменаваць. А сведкі паклалі адзежу сваю каля ног юнака, якога звалі Саўл.

І каменавалі Стэфана, які заклікаў і казаў: Пане Езу, прымі дух мой. І, упаўшы на калені, усклікнуў моцным голасам: Пане, не лічы ім граху гэтага!

І, сказаўшы гэта, спачыў.

Гэта слова Божае.

РЭСПАНСАРЫЙНЫ ПСАЛЬМ  (Пс 31 (30), 3cd–4. 6 і 8аb. 16bc i 17, Р.: 6а)

Рэфрэн: У рукі Твае, Пане, аддаю я дух мой.

3. Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: У рукі Твае, Пане, аддаю я дух мой.

6. У рукі Твае аддаю дух мой; *

Ты мяне вызваліў, Пане, Божа верны.

8. Весялюся і радуюся міласэрнасці Тваёй, *

бо глянуў Ты на няшчасце маё.

Рэфрэн: У рукі Твае, Пане, аддаю я дух мой.

16. У Тваіх руках дні мае, *

вызвалі мяне з рук ворагаў маіх і ганіцеляў.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

Рэфрэн: У рукі Твае, Пане, аддаю я дух мой.

СПЕЎ ПЕРАД ЕВАНГЕЛЛЕМ (Пс 118 (117), 26а і 27а)

Акламацыя: Аллелюя, аллелюя, аллелюя.

Благаслаўлёны, хто ідзе ў імя Пана, *

Пан ёсць Богам, і Ён асвятліў нас.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 10, 17–22)

Не вы будзеце гаварыць, а Дух Айца вашага будзе гаварыць праз вас

+ Чытанне святога Евангелля паводле Лукі.

У той час:

Езус сказаў сваім апосталам: Сцеражыцеся людзей, бо будуць аддаваць вас судам і ў сінагогах сваіх будуць бічаваць вас. І павядуць вас да правіцеляў і да каралёў з-за Мяне, дзеля сведчання перад імі і язычнікамі. Калі ж будуць выдаваць вас, не турбуйцеся, як або што сказаць, бо дадзена будзе вам у тую гадзіну, што сказаць.

Бо не вы будзеце гаварыць, а Дух Айца вашага будзе гаварыць праз вас. І выдасць брат брата на смерць, і бацька сына; і паўстануць дзеці на бацькоў і аддадуць іх на смерць. І ўсе будуць ненавідзець вас за імя Маё. Хто ж вытрывае да канца, будзе збаўлены.

Гэта слова Пана.

27 снежня

СВ. ЯНА, АПОСТАЛА І ЕВАНГЕЛІСТА

Свята

ПЕРШАЕ ЧЫТАННЕ (1 Ян 1, 1–4)

Тое, што мы бачылі і чулі, абвяшчаем і вам

Пачатак Першага паслання святога апостала Яна.

Умілаваныя:

Тое, што было ад пачатку, што мы чулі, што бачылі сваімі вачыма, на што глядзелі і да чаго дакраналіся нашыя рукі, пра Слова жыцця, — бо жыццё аб’явілася, і мы бачылі, і сведчым, і абвяшчаем вам гэтае вечнае жыццё, якое было ў Айца і аб’явілася нам, — тое, што мы бачылі і чулі, абвяшчаем і вам, каб і вы мелі еднасць з намі. А нашая еднасць ёсць з Айцом і Сынам Ягоным, Езусам Хрыстом. І гэта пішам мы, каб радасць нашая была поўнай.

Гэта слова Божае.

РЭСПАНСАРЫЙНЫ ПСАЛЬМ  (Пс 97 (96), 1–2. 5–6. 11–12, Р.: 12а)

Рэфрэн: Радуйцеся ў Пану справядлівыя.

1. Пан валадарыць, няхай радуецца зямля, *

няхай весяляцца шматлікія выспы.

2. Воблака і цемра вакол Яго, *

справядлівасць і права — аснова Ягонага трону.

Рэфрэн: Радуйцеся ў Пану справядлівыя.

5. Горы, як воск, растопяцца перад абліччам Пана, *

перад абліччам Пана ўсёй зямлі.

6. Нябёсы абвяшчаюць Яго справядлівасць, *

і ўсе народы бачаць Ягоную славу.

Рэфрэн: Радуйцеся ў Пану справядлівыя.

11. Святло ззяе для справядлівага, *

і радасць — для праведных сэрцам.

12. Радуйцеся справядлівыя ў Пану *

і дзякуйце Яму на ўспамін Ягонай святасці.

Рэфрэн: Радуйцеся ў Пану справядлівыя.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Цябе, Божа, праслаўляем; вызнаём Цябе, Пане,

слаўны хор апосталаў Цябе ўсхваляе.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 20, 2–8)

Другі вучань пабег наперадзе хутчэй за Пятра і прыбыў да магілы першы

+ Чытанне святога Евангелля паводле Яна.

У першы дзень тыдня Марыя Магдалена пабегла і прыбыла да Сымона Пятра і да другога вучня, якога любіў Езус, і сказала ім: Забралі Пана з магілы, і не ведаем, дзе паклалі Яго.

Тады выйшаў Пётр і другі вучань, і пайшлі да магілы. Пабеглі абодва разам. І другі вучань пабег наперадзе хутчэй за Пятра і прыбыў да магілы першы. Заглянуўшы, убачыў, што ляжаць палотны, аднак не ўвайшоў. Тады прыйшоў за ім Сымон Пётр і ўвайшоў у грабніцу, і ўбачыў палотны, якія там ляжалі, і хусту, якая была на галаве Ягонай, не з палотнамі яна ляжала, а асобна, скручаная на іншым месцы. Тады ўвайшоў і той другі вучань, што прыбег першы да магілы, і ўбачыў, і паверыў.

Гэта слова Пана.

28 снежня

СВ. НЕМАЎЛЯТ

Свята

ПЕРШАЕ ЧЫТАННЕ (1 Ян 1, 5 — 2, 2)

Кроў Езуса ачышчае нас ад усялякага граху

Чытанне Першага паслання святога апостала Яна.

Умілаваныя:

Навіну, якую мы пачулі ад Езуса Хрыста, абвяшчаем вам, што Бог ёсць Святло і няма ў Ім ніякай цемры. Калі мы кажам, што маем еднасць з Ім, а ходзім у цемры, то мы хлусім і паступаем не па праўдзе. А калі ходзім у святле, як Ён ёсць у святле, то маем еднасць паміж сабою, і кроў Езуса, Сына Ягонага, ачышчае нас ад усялякага граху. Калі кажам, што не маем граху, ашукваем саміх сябе, і няма ў нас праўды. Калі ж вызнаём грахі нашыя, то Ён, верны і справядлівы, прабачыць нам грахі і ачысціць нас ад усялякай несправядлівасці. Калі кажам, што мы не зграшылі, то робім Яго ілгуном, і няма ў нас слова Ягонага.

Дзеці мае, гэта пішу вам, каб вы не грашылі. Калі ж хто зграшыць, то мы маем Заступніка перад Айцом, Езуса Хрыста справядлівага. Ён ёсць ахвярай уміласціўлення за нашыя грахі, і не толькі за нашыя, але таксама за грахі ўсяго свету.

Гэта слова Божае.

РЭСПАНСАРЫЙНЫ ПСАЛЬМ (Пс 124 (123), 2–3, 4–5. 7ab–8, Р.: пар. 8)

Рэфрэн: Наша дапамога — у імені Пана.

2. Калі б Пан не быў з намі, *

і людзі супраць нас паўсталі,

3. то яны праглынулі б нас жывымі, *

калі б распаліўся іх гнеў супраць нас.

Рэфрэн: Наша дапамога — у імені Пана.

4. Тады б залілі нас воды, *

паток прайшоў бы над намі,

5. Тады прайшлі б над намі, *

бурлівыя воды.

Рэфрэн: Наша дапамога — у імені Пана.

7. Душа наша, як птушка, вызвалілася з сіла лоўчых; *

сіло парвана, і мы ўратаваліся.

8. Дапамога наша — у імені Пана, *

які стварыў неба і зямлю.

Рэфрэн: Наша дапамога — у імені Пана.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Цябе, Божа, праслаўляем; вызнаём Цябе, Пане, *

слаўны хор апосталаў Цябе ўсхваляе.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 2, 13–18)

Ірад паслаў пазабіваць усіх хлопцаў у Бэтлееме

+ Чытанне святога Евангелля паводле Мацвея.

Калі мудрацы адышлі, вось, анёл Пана з’явіўся Юзафу ў сне і сказаў: Устань, вазьмі Дзіця і Маці Яго, і ўцякай у Егіпет і будзь там, пакуль не скажу табе; бо Ірад будзе шукаць Дзіця, каб загубіць Яго. Ён устаў, узяў Дзіця і Маці Яго ноччу і пайшоў у Егіпет. І быў там да смерці Ірада. Так збылося сказанае Панам праз прарока: З Егіпта паклікаў Я Сына Майго.

Тады Ірад, убачыўшы, што мудрацы ашукалі яго, вельмі разгневаўся і паслаў пазабіваць усіх хлопцаў у Бэтлееме і ва ўсіх ваколіцах яго, ад двух гадоў і менш, паводле часу, які выведаў ад мудрацоў. Тады збылося сказанае прарокам Ераміяй, які кажа: Голас у Раме чутны, плач і лямант вялікі. Рахіль аплаквае дзяцей сваіх і не хоча суцешыцца, бо іх няма.

Гэта слова Пана.

29 снежня

Пяты дзень у актаве Нараджэння Пана

ПЕРШАЕ ЧЫТАННЕ (1 Ян 2, 3–11)

Хто любіць брата свайго, той жыве ў святле

Чытанне Першага паслання святога апостала Яна.

Умілаваныя:

Па тым даведваемся, што мы пазналі Езуса, калі выконваем Ягоныя запаведзі. Хто кажа: Я ведаю Яго, — а не выконвае запаведзі Ягоныя, той ілгун і няма ў ім праўды. А хто выконвае слова Ягонае, у тым сапраўды любоў Божая дасканалая; і па гэтым пазнаем, што мы ў Ім. Хто кажа, што жыве ў Ім, той павінен паступаць так, як Ён паступаў.

Умілаваныя, пішу вам не новую запаведзь, а запаведзь даўнюю, якую вы мелі ад пачатку. Даўняй запаведдзю ёсць слова, якое вы чулі. Аднак новую запаведзь пішу вам, якая праўдзівая ў Ім і ў вас, бо цемра знікае і святло праўдзівае ўжо свеціць. Хто кажа, што ён у святле, а ненавідзіць брата свайго, той яшчэ ў цемры. Хто любіць брата свайго, той жыве ў святле і няма ў ім спакусы. А хто ненавідзіць брата свайго, той жыве ў цемры і ў цемры ходзіць, і не ведае, куды ідзе, бо цемра засляпіла яму вочы.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2а. 2b–3. 5b–6, Р.: 11а)

Рэфрэн: Няхай радуюцца нябёсы і весяліцца зямля.

1. Спявайце Пану новую песню, *

спявай Пану, уся зямля.

2. Спявайце Пану, *

слаўце Ягонае імя.

Рэфрэн: Няхай радуюцца нябёсы і весяліцца зямля.

Абвяшчайце з дня ў дзень Яго збаўленне.*

3. Апавядайце між плямёнамі пра  славу Яго,

паміж усімі народамі *

пра цуды Ягоныя.

Рэфрэн: Няхай радуюцца нябёсы і весяліцца зямля.

5. Пан стварыў нябёсы. *

6. Хвала і веліч перад Яго абліччам,

моц і прыгажосць *

у Ягонай святыні.

Рэфрэн: Няхай радуюцца нябёсы і весяліцца зямля.

СПЕЎ ПЕРАД ЕВАНГЕЛЛЕМ (Лк 2, 32)

Акламацыя: Аллелюя, аллелюя, аллелюя.

Святло для асвятлення язычнікаў

і хвала народу Твайго Ізраэля.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 22–35)

Святло для асвятлення  язычнікаў

+ Чытанне святога Евангелля паводле Лукі.

Калі мінулі дні іх ачышчэння паводле Закону Майсея, бацькі Езуса прынеслі Яго ў Ерузалем, каб прадставіць перад Панам, як напісана ў Законе Пана, што кожнае першароднае дзіця мужчынскага полу павінна быць прысвечана Пану; каб прынесці ў ахвяру, як сказана ў Законе Пана, пару туркавак або два галубкі.

Быў у Ерузалеме чалавек, імя якога Сімяон. Быў гэта чалавек праведны і пабожны, які чакаў суцяшэння Ізраэля, і Дух Святы спачываў на ім. Адкрыў яму Дух Святы, што ён не ўбачыць смерці, пакуль не ўбачыць Месію Пана. І прыйшоў, натхнёны Духам, у святыню. І калі бацькі прынеслі Дзіця Езуса, каб учыніць з Ім паводле звычаю Закона, ён узяў Яго на рукі, благаславіў Бога і сказаў:

Цяпер адпускаеш слугу Твайго, Валадару,

паводле слова Твайго, у спакоі;

бо вочы мае ўбачылі збаўленне Тваё,

якое падрыхтаваў Ты перад абліччам усіх народаў:

святло для асвятлення язычнікаў

і хвалу народа Твайго Ізраэля.

А Яго бацька і Маці дзівіліся таму, што было сказана пра Яго. І благаславіў іх Сімяон і сказаў Марыі, Маці Яго:

Вось гэты прызначаны на падзенне

і на паўстанне многіх у Ізраэлі,

і на знак, якому супраціўляцца будуць.

І праз Тваю душу пройдзе меч,

каб выявіліся думкі многіх сэрцаў.

Гэта слова Пана.

30 снежня

Шосты дзень у актаве Нараджэння Пана

ПЕРШАЕ ЧЫТАННЕ (1 Ян 2, 12–17)

Хто выконвае Божую волю, той жыве вечна

Чытанне Першага паслання святога апостала Яна.

Пішу вам, дзеці,

бо дараваныя вам грахі дзеля імя Ягонага.

Пішу вам, айцы,

бо вы пазналі таго, хто ёсць ад пачатку.

Пішу вам, юнакі, бо вы перамаглі злога.

Пішу вам, дзеці, бо вы пазналі Айца.

Я напісаў вам, айцы,

бо вы пазналі таго, хто ёсць ад пачатку.

Я напісаў вам, юнакі,

бо вы моцныя,

і слова Божае жыве ў вас,

і вы перамаглі злога.

Не любіце свету ані таго, што ў свеце. Калі хто любіць свет, у тым няма любові Айца. Бо ўсё, што ў свеце: пажадлівасць цела, пажадлівасць вачэй і жыццёвая пыха – не ад Айца, але ад гэтага свету. І свет мінае, і пажадлівасць ягоная, а той, хто выконвае Божую волю, той жыве вечна.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 7–8а. 8b–9. 10, Р.: 11а)

Рэфрэн: Няхай радуюцца нябёсы і весяліцца зямля.

7. Аддайце Пану, плямёны народаў, *

аддайце Пану славу і моц,

8. аддайце Пану *

славу дзеля імя Ягонага.

Рэфрэн: Няхай радуюцца нябёсы і весяліцца зямля.

Прыносьце ахвяры і ўваходзьце ў Ягоныя дзядзінцы. *

9. Пакланіцеся Пану ў велічнай святыні.

Дрыжы, уся зямля, *

перад Яго абліччам.

Рэфрэн: Няхай радуюцца нябёсы і весяліцца зямля.

10. Кажыце між плямёнамі:*

Пан валадарыць.

Ён сусвет умацаваў, каб не пахіснуўся. *

Ён будзе судзіць народы справядліва.

Рэфрэн: Няхай радуюцца нябёсы і весяліцца зямля.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Заззяў нам святы дзень,

ідзіце, народы, пакланіцеся Пану,

бо вялікае святло сышло сёння на зямлю.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 36–40)

Казала пра Езуса ўсім, хто чакаў вызвалення Ерузалема

+ Чытанне святога Евангелля паводле Лукі.

У той час:

Калі бацькі прынеслі Дзіцятка Езуса ў святыню, была там Ганна прарочыца, дачка Фануэля, з роду Асэра. Яна была ў вельмі пажылым веку, пражыўшы з мужам ад дзявоцтва свайго сем гадоў; удава васьмідзесяці чатырох гадоў, якая не адыходзіла ад святыні, постам і малітваю служачы Богу ўдзень і ўначы. І яна прыйшла ў той самы час і славіла Пана, і казала пра Яго ўсім, хто чакаў вызвалення Ерузалема.

Калі яны выканалі ўсё паводле Закону Пана, тады вярнуліся ў Галілею, у горад свой Назарэт.

Дзіця ж расло і ўмацоўвалася, і напаўнялася мудрасцю, а ласка Божая спачывала на Ім.

Гэта слова Пана.

31 снежня

Сёмы дзень у актаве Нараджэння Пана

ПЕРШАЕ ЧЫТАННЕ (1 Ян 2, 18–21)

Маеце памазанне ад Святога і ўсё ведаеце

Чытанне Першага паслання святога апостала Яна.

Дзеці, настала апошняя гадзіна, і як вы чулі, што прыйдзе антыхрыст, так і цяпер з’явілася шмат антыхрыстаў. Па гэтым мы і пазнаём, што настала апошняя гадзіна. Яны выйшлі ад нас, але не належалі да нас; бо калі б яны належалі да нас, то заставаліся б з намі; але сталася гэта, каб выявілася, што яны не належаць да нас.

Вы ж маеце памазанне ад Святога і ўсё ведаеце. Я напісаў вам не таму, што вы не ведаеце праўды, а таму, што вы ведаеце яе, і што ўсялякі фальш не ад праўды.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2. 11–12. 13, Р.: 11а)

Рэфрэн: Няхай радуюцца нябёсы і весяліцца зямля.

1. Спявайце Пану новую песню, *

спявай Пану, уся зямля.

2. Спявайце Пану, слаўце Ягонае імя, *

абвяшчайце з дня ў дзень Яго збаўленне.

Рэфрэн: Няхай радуюцца нябёсы і весяліцца зямля.

11. Няхай радуюцца нябёсы і весяліцца зямля, *

няхай шуміць мора і ўсё, што яго напаўняе.

12. Няхай усцешыцца поле і ўсё, што на ім, *

няхай усклікаюць тады ўсе дрэвы лясныя.

Рэфрэн: Няхай радуюцца нябёсы і весяліцца зямля.

13. Перад абліччам Пана, які прыходзіць, *

які прыходзіць судзіць зямлю.

Ён будзе судзіць свет справядліва, *

а народы паводле сваёй праўды.

Рэфрэн: Няхай радуюцца нябёсы і весяліцца зямля.

СПЕЎ ПЕРАД ЕВАНГЕЛЛЕМ (Ян 1, 14а. 12а)

Акламацыя: Аллелюя, аллелюя, аллелюя.

Слова сталася целам і пасялілася між намі.

А тым, хто прыняў Яго, дало ўладу стаць Божымі дзецьмі.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 1–18)

Слова сталася целам

+ Пачатак святога Евангелля паводле Яна.

На пачатку было Слова,

і Слова было ў Бога,

і Богам было Слова.

Яно было ў Бога спрадвеку.

Усё праз Яго сталася,

і без Яго нічога не сталася з таго, што сталася.

У Ім было жыццё,

і жыццё было святлом людзей.

А святло свеціць у цемры,

і цемра не агарнула яго.

З’явіўся чалавек, пасланы ад Бога;

імя ягонае было Ян.

Ён прыйшоў дзеля сведчання,

каб засведчыць пра Святло,

каб усе паверылі праз яго.

Не быў ён святлом, але быў пасланы,

каб сведчыць пра Святло.

Было Святло праўдзівае,

якое асвятляе кожнага чалавека,

які прыходзіць на свет.

У свеце было,

і свет праз Яго стаўся,

і свет не пазнаў Яго.

Прыйшло да свайго,

і свае Яго не прынялі.

А тым, хто прыняў Яго,

дало ўладу стаць Божымі дзецьмі,

тым, хто верыць у імя Ягонае,

хто ні ад крыві,

ні ад жадання цела,

ні ад жадання мужа,

але ад Бога нарадзіўся.

Слова сталася целам

і пасялілася між намі,

і бачылі мы славу Ягоную,

славу, якую мае ад Айца Адзінародны,

поўны ласкі і праўды.

Ян сведчыць пра Яго і ўсклікае, кажучы: Гэта быў той, пра якога я сказаў: за мною ідзе той, які апярэдзіў мяне, таму што быў раней за мяне. І з паўнаты Ягонай мы ўсе прынялі ласку замест ласкі. Бо Закон быў дадзены праз Майсея, ласка і праўда сталіся праз Езуса Хрыста. Бога ніхто ніколі не бачыў. Адзінародны Бог, які ва ўлонні Айца, Ён аб’вясціў.

Гэта слова Пана.

1 студзеня

СВ. БАГАРОДЗІЦЫ МАРЫІ

Урачыстасць

ПЕРШАЕ ЧЫТАННЕ (Ліч 6, 22–27)

І будуць заклікаць імя Маё над сынамі Ізраэля, і Я благаслаўлю іх

Чытанне кнігі Лічбаў.

Прамовіў Пан да Майсея, кажучы:

Скажы Аарону і сынам ягоным: Так благаслаўляйце сыноў Ізраэля, кажучы ім:

Няхай благаслаўляе цябе Пан і аберагае цябе!

Няхай Пан распраменіць сваё аблічча над табою і адорыць цябе ласкай.

Няхай Пан скіруе на цябе свой погляд і адорыць цябе мірам.

І будуць заклікаць імя Маё над сынамі Ізраэля, і Я благаслаўлю іх.

Гэта слова Божае.

РЭСПАНСАРЫЙНЫ ПСАЛЬМ  (Пс 67 (66), 2–3. 5. 6 і 8, Р.: 2а)

Рэфрэн: Няхай Бог змілуецца над намі.

2. Няхай Бог змілуецца над намі і благаславіць нас, *

няхай заззяе аблічча Яго над намі,

3. каб на зямлі мы спазналі Ягоную дарогу, *

між усімі народамі Яго збаўленне.

Рэфрэн: Няхай Бог змілуецца над намі.

5. Няхай весяляцца *

і радуюцца ўсе плямёны,

бо Ты судзіш народы паводле праўды *

і плямёнамі на зямлі кіруеш.

Рэфрэн: Няхай Бог змілуецца над намі.

6. Няхай славяць Цябе народы, Божа, *

няхай славяць Цябе народы ўсе.

8. Няхай Бог нас благаслаўляе, *

няхай баяцца Яго ўсе межы зямлі.

Рэфрэн: Няхай Бог змілуецца над намі.

ДРУГОЕ ЧЫТАННЕ (Гал 4, 4–7)

Паслаў Бог Сына свайго, народжанага ад жанчыны

Чытанне Паслання святога апостала Паўла да Галатаў.

Браты:

Калі надышла паўната часу, паслаў Бог Сына свайго, народжанага ад жанчыны, падпарадкаванага Закону, каб адкупіць тых, хто падлягаў Закону, каб мы атрымалі ўсынаўленне. А паколькі вы сыны, Бог паслаў у вашыя сэрцы Духа Сына свайго, які ўсклікае: Абба, Ойча! Таму ты ўжо не раб, а сын, а калі сын, то і спадкаемца Божы.

Гэта слова Божае.

СПЕЎ ПЕРАД ЕВАНГЕЛЛЕМ (Гбр 1, 1–2)

Акламацыя: Аллелюя, аллелюя, аллелюя.

Шмат разоў прамаўляў калісьці Бог

да айцоў нашых праз прарокаў,

у гэтыя апошнія дні прамовіў да нас праз Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 16–21)

Знайшлі Марыю і Юзэфа, і Немаўля. I кaлі мiнулa вoсем дзён, дaлі Яму iмя Езус

+ Чытанне святога Евангелля паводле Лукі.

У той час:

Пайшлі пастухі, спяшаючыся, і знайшлі Марыю і Юзафа, і Немаўля, якое ляжала ў яслях. А калі ўбачылі, расказалі тое, што было абвешчана ім пра гэтае Дзіцятка.

І ўсе, хто чуў, дзівіліся таму, што расказвалі ім пастухі.

А Марыя захоўвала ўсе гэтыя словы, разважаючы ў сэрцы сваім.

І вярнуліся пастухі, праслаўляючы і хвалячы Бога за ўсё, што чулі і бачылі, так як ім было сказана.

I кaлі мiнулa вoсем дзён, кaб aбрэзaць Дзiця, дaлі Яму iмя Езус, якoе былo нaзвaнa aнёлaм перад Яго зaчaццем ва ўлонні.

Гэта слова Пана.

2 студзеня

св. Базыля Вялікага І Грыгорыя Назіянзскага, біскупаў і доктараў Касцёла

Успамін

ПЕРШАЕ ЧЫТАННЕ (Эф 4, 1–7. 11–13)

Для справы служэння, для будавання Хрыстовага Цела

Чытанне Паслання святога апостала Паўла да Эфесцаў.

Браты:

Малю вас я, вязень Пана, паступаць годна паклікання, якім вы пакліканы, з усёю пакораю і лагоднасцю, з доўгацярплівасцю, церпячы адзін аднаго ў любові, стараючыся захаваць еднасць духа ў саюзе міру.

Адно цела і адзін дух, як і вы пакліканы ў адной надзеі вашага паклікання. Адзін Пан, адна вера, адзін хрост, адзін Бог і Айцец усіх, які над усімі і праз усіх, і ва ўсіх нас.

Кожнаму з нас дадзена ласка паводле меры Хрыстовага дару. І Ён паставіў адных апосталамі, другіх прарокамі, іншых евангелістамі, іншых пастырамі і настаўнікамі дзеля выхавання святых для справы служэння, для будавання Хрыстовага Цела, пакуль усе мы прыйдзем да еднасці веры і пазнання Сына Божага, да чалавека дасканалага, да меры сталасці паводле Хрыстовай паўнаты.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 1)

Рэфрэн: Пан — пастыр мой, не буду мець нястачы.

1. Пан — пастыр мой, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: Пан — пастыр мой, не буду мець нястачы.

Накіроўвае мяне на сцежкі справядлівасці *

дзеля Імя свайго.

4. Калі нават пайду далінай смяротнага ценю, †

не буду баяцца зла, бо Ты са мною. *

Тваё жазло і Твой посах мяне суцяшаюць.

Рэфрэн: Пан — пастыр мой, не буду мець нястачы.

5. Ты стол для мяне накрываеш *

на вачах маіх ворагаў;

намашчваеш галаву маю алеем, *

келіх мой перапоўнены.

Рэфрэн: Пан — пастыр мой, не буду мець нястачы.

6. Сапраўды, дабрыня і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: Пан — пастыр мой, не буду мець нястачы.

СПЕЎ ПЕРАД ЕВАНГЕЛЛЕМ (Мц 23, 9b. 10b)

Акламацыя: Аллелюя, аллелюя, аллелюя.

Адзін у вас Айцец Нябесны,

адзін у вас Настаўнік — Хрыстус.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 23, 8–12)

Большы з вас няхай будзе слугою для вас

+ Чытанне cвятога Евангелля паводле Мацвея.

У той час:

Езус сказаў сваім вучням: Вы ж не дазваляйце называць сябе „настаўнік“, бо адзін у вас Настаўнік, а ўсе вы — браты. І айцом вашым не называйце нікога на зямлі, бо адзін у вас Айцец Нябесны. I не дазваляйце называць сябе кіраўнікамі, бо адзін у вас Кіраўнік — Хрыстус. Большы з вас няхай будзе слугою для вас. Бо той, хто ўзвышае сябе, прыніжаны будзе, а той, хто прыніжае сябе, будзе ўзвышаны.

Гэта слова Пана.

3 студзеня

ПЕРШАЕ ЧЫТАННЕ (1 Ян 2, 29 — 3, 6)

Кожны, хто жыве ў Ім, не грашыць

Чытанне Першага паслання святога апостала Яна.

Умілаваныя:

Калі вы ведаеце, што Бог справядлівы, то ведайце і тое, што кожны, хто паступае справядліва, народжаны ад Яго.

Паглядзіце, якую любоў даў нам Айцец, каб мы называліся дзецьмі Божымі, і мы з’яўляемся імі. Таму свет не ведае нас, што не пазнаў Яго. Умілаваныя! Цяпер мы дзеці Божыя, але яшчэ не выявілася, чым будзем. Ведаем, што калі Ён аб’явіцца, мы будзем падобнымі да Яго, бо ўбачым Яго такім, якім ёсць. І кожны, хто мае такую надзею на Яго, чыніць сябе беззаганным, як Ён ёсць беззаганны.

Кожны, хто чыніць грэх, чыніць і беззаконне, бо грэх — гэта беззаконне. Вы ведаеце, што Ён аб’явіўся дзеля таго, каб забраць грахі, у  Ім жа няма граху.

Кожны, хто жыве ў Ім, не грашыць, а кожны, хто грашыць, не бачыў Яго і не пазнаў Яго.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 3сd–4. 5–6, Р.: 3c)

Рэфрэн: Убачылі ўсе збаўленне Бога нашага.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Убачылі ўсе збаўленне Бога нашага.

3. Убачылі ўсе межы зямлі *

збаўленне Бога нашага.

4. Усклікай Пану, уся зямля, *

радуйцеся, спявайце і грайце.

Рэфрэн: Убачылі ўсе збаўленне Бога нашага.

5. Грайце Пану на гуслях, *

на гуслях і на арфе.

6. Пад гучанне трубаў і рога *

радасна ўсклікайце перад Панам і Валадаром.

Рэфрэн: Убачылі ўсе збаўленне Бога нашага.

СПЕЎ ПЕРАД ЕВАНГЕЛЛЕМ (Ян 1, 14а. 12а)

Акламацыя: Аллелюя, аллелюя, аллелюя.

Слова сталася целам і пасялілася між намі.

А тым, хто прыняў Яго, дало ўладу стаць Божымі дзецьмі.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 29–34)

Вось Ягнё Божае

+ Чытанне святога Евангелля паводле Яна.

На другі дзень убачыў Ян Езуса, які ішоў да яго, і сказаў: Вось Ягнё Божае, якое бярэ на сябе грэх свету. Гэта той, пра якога я казаў: Пасля мяне ідзе Муж, які апярэдзіў мяне, бо Ён быў раней за мяне. І я не ведаў Яго, але для таго прыйшоў я хрысціць вадою, каб Ён аб’явіўся Ізраэлю.

І сведчыў Ян, кажучы: Я бачыў Духа, які сыходзіў з неба, як голуб, і спачываў на Ім. Я не ведаў Яго, але той, хто паслаў мяне хрысціць вадою, сказаў мне: Над кім убачыш Духа, які сыходзіць і застаецца на Ім, той ёсць тым, хто хрысціць Духам Святым. І я бачыў і засведчыў, што Ён Сын Божы.

Гэта слова Пана.

4 студзеня

ПЕРШАЕ ЧЫТАННЕ (1 Ян 3, 7–10)

Не можа грашыць, бо народжаны ад Бога

Чытанне Першага паслання святога апостала Яна.

Дзеці, няхай ніхто не зводзіць вас. Хто паступае справядліва, той справядлівы, як і Ён ёсць справядлівым. Хто чыніць грэх — той ад д’ябла, бо д’ябал грашыць ад пачатку. Дзеля таго і аб’явіўся Сын Божы, каб знішчыць справы д’ябла.

Кожны, хто нарадзіўся ад Бога, не чыніць граху, бо насенне Ягонае жыве ў ім, і ён не можа грашыць, бо народжаны ад Бога. Па гэтым можна пазнаць дзяцей Божых і дзяцей д’ябла: кожны, хто паступае несправядліва, той не ад Бога, як і той, хто не любіць брата свайго.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 7–8. 9, Р.: 3c)

Рэфрэн: Убачылі ўсе збаўленне Бога нашага.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Убачылі ўсе збаўленне Бога нашага.

7. Няхай шуміць мора і ўсё, што яго напаўняе, *

сусвет  і тое, што жыве ў ім.

8. Няхай рэкі пляскаюць у далоні; *

няхай узрадуюцца разам горы.

Рэфрэн: Убачылі ўсе збаўленне Бога нашага.

9. Перад абліччам Пана, які надыходзіць, *

бо Ён прыходзіць судзіць зямлю.

Ён будзе судзіць свет справядліва *

і народы паводле праўды.

Рэфрэн: Убачылі ўсе збаўленне Бога нашага.

СПЕЎ ПЕРАД ЕВАНГЕЛЛЕМ (Гбр 1, 1–2)

Акламацыя: Аллелюя, аллелюя, аллелюя.

Шмат разоў прамаўляў калісьці Бог да айцоў нашых праз прарокаў,

у гэтыя апошнія дні прамовіў да нас праз Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 35–42)

Мы знайшлі Месію

+ Чытанне святога Евангелля паводле Яна.

У той час:

Стаяў Ян Хрысціцель і двое з вучняў ягоных і, калі ўбачыў Езуса, які ішоў, сказаў: Вось Ягнё Божае. І пачулі двое вучняў яго, што ён сказаў, і пайшлі за Езусам.

А Езус, азірнуўшыся і ўбачыўшы, што яны ідуць за Ім, сказаў: Чаго шукаеце?

Яны сказалі Яму: Раббі (што азначае „настаўнік“), дзе жывеш?

Ён сказаў ім: Ідзіце і ўбачыце. Яны пайшлі і ўбачылі, дзе Ён жыве, і засталіся ў Яго ў гэты дзень. Было ж каля дзесятай гадзіны.

Андрэй, брат Сымона Пятра, быў адным з двух, якія пачулі ад Яна пра Езуса і пайшлі за Ім. Знайшоў ён спачатку брата свайго Сымона і кажа яму: Мы знайшлі Месію (гэта значыць Хрыста). І прывёў яго да Езуса. Езус, глянуўшы на яго, сказаў: Ты Сымон, сын Яна; ты будзеш названы Кефас (што азначае „Пётр“, „скала“).

Гэта слова Пана.

5 студзеня

ПЕРШАЕ ЧЫТАННЕ (1 Ян 3, 11–21)

Мы перайшлі ад смерці да жыцця, таму што любім братоў

Чытанне Першага паслання святога апостала Яна.

Умілаваныя:

Такая ёсць воля Божая, якую вы чулі ад пачатку, каб мы любілі адно аднаго. Не так, як Каін, які быў ад злога і забіў свайго брата. А дзеля чаго забіў яго? Бо ўчынкі яго былі благія, а брата ягонага — справядлівыя. І не здзіўляйцеся, браты, калі свет ненавідзіць вас. Мы ведаем, што перайшлі ад смерці да жыцця, таму што любім братоў. Хто не любіць, застаецца ў смерці.

Кожны, хто ненавідзіць брата свайго, той чалавеказабойца, а ведаеце, што ніводзін чалавеказабойца не мае ў сабе жыцця вечнага. Па гэтым пазналі мы любоў, што Ён аддаў за нас сваё жыццё. І мы павінны аддаць жыццё сваё за братоў. Калі хтосьці мае дастатак у свеце і бачыць брата свайго ў нястачы, і закрывае перад ім сваё сэрца, то як любоў Божая можа жыць у ім?

Дзеці, не будзем жа любіць словам ці моваю, але ўчынкам і праўдаю. І па гэтым пазнаем, што мы ад праўды, і супакоім перад Ім нашыя сэрцы. Бо калі сэрца нашае асуджае нас, то Бог большы за сэрца нашае і ведае ўсё. Умілаваныя, калі  сэрца нашае не асуджае нас, то мы маем адвагу перад Богам.

Гэта слова Божае.

РЭСПАНСАРЫЙНЫ ПСАЛЬМ (Пс 100 (99), 2. 3. 4. 5, Р.: 2а)

Рэфрэн: Усклікай Пану ўся зямля.

2. Усклікай Пану, уся зямля, *

з радасцю служыце Пану.

Станьце перад Яго абліччам *

з радасным спевам.

Рэфрэн: Усклікай Пану ўся зямля.

3. Ведайце, што Пан ёсць Богам, *

Ён стварыў нас, і мы Ягоныя.

Мы Яго народ, *

і авечкі Ягонай паствы.

Рэфрэн: Усклікай Пану ўся зямля.

4. Уваходзьце ў брамы Яго з падзякаю, †

на дзядзінцы Ягоныя з пахвалою, *

праслаўляйце і благаслаўляйце Яго імя.

Рэфрэн: Усклікай Пану ўся зямля.

5. Бо Пан ёсць добры, †

навекі міласэрнасць Яго, *

а Яго вернасць з пакалення ў пакаленне.

Рэфрэн: Усклікай Пану ўся зямля.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Заззяў нам святы дзень,

прыйдзіце народы, пакланіцеся Пану,

бо сёння на зямлю сышло вялікае святло.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 43–51)

Ты Сын Божы, Ты Валадар Ізраэля

+ Чытанне святога Евангелля паводле Яна.

У той час:

Езус вырашыў пайсці ў Галілею і, знайшоўшы Філіпа, кажа яму: Ідзі за Мною. Філіп жа быў з Бэтсаіды, з горада Андрэя і Пятра. Філіп знайшоў Натанаэля і сказаў яму: Мы знайшлі таго, пра каго пісалі ў Законе Майсей і прарокі, Езуса — сына Юзафа з Назарэту.

Але Натанаэль сказаў яму: Ці можа быць штосьці добрае з Назарэту? Філіп адказаў яму: Ідзі і паглядзі.

Езус, убачыўшы Натанаэля, які ішоў да Яго, сказаў пра яго: Вось сапраўдны ізраільцянін, у якім няма падману.

Натанаэль сказаў Яму: Адкуль Ты ведаеш мяне?

Езус сказаў яму ў адказ: Перш чым Філіп паклікаў цябе, Я бачыў цябе, калі ты быў пад смакоўніцаю.

Адказаў Яму Натанаэль: Раббі, Ты Сын Божы! Ты Валадар Ізраэля!

Езус сказаў яму ў адказ: Ці ты верыш, таму што Я сказаў табе, што бачыў цябе пад смакоўніцаю? Убачыш больш за гэта.

І кажа яму: Сапраўды, сапраўды кажу вам: убачыце неба расчыненае і анёлаў Божых, якія ўзыходзяць і сыходзяць на Сына Чалавечага.

Гэта слова Пана.

6 студзеня або нядзеля паміж 2 і 8 студзеня

АБ'ЯЎЛЕННE ПАНА

Урачыстасць

ПЕРШАЕ ЧЫТАННЕ (Іс 60, 1–6)

Слава Пана ўзышла над табою

Чытанне кнігі прарока Ісаі.

Устань, свяціся, Ерузалем,

бо прыйшло тваё святло,

і слава Пана ўзышла над табою.

Бо вось цемра пакрые зямлю,

і змрок — народы,

а Пан узыдзе над табою,

і слава Ягоная з’явіцца над табою.

І пойдуць народы да твайго святла,

і каралі да бляску твайго ўсходу.

Узнімі вочы свае і паглядзі навокал:

усе яны збіраюцца, ідуць да цябе.

Сыны твае прыходзяць здалёк,

і дачок тваіх нясуць на руках.

Тады ўбачыш ты і заззяеш,

затрапеча ад радасці сэрца тваё,

бо багацці мора паплывуць да цябе,

прыйдзе да цябе скарб народаў.

Закрые цябе мноства вярблюдаў,

маладых вярблюдаў з Мадыяну і з Эфы.

Усе яны прыйдуць з Сабы,

прынясуць золата і кадзіла,

і абвяшчаць будуць хвалу Пану.

Гэта слова Божае.

РЭСПАНСАРЫЙНЫ ПСАЛЬМ (Пс 72 (71), 1–2. 7–8. 10–11. 12–13, Р.: пар. 11)

Рэфрэн: Усе народы свету будуць служыць Пану.

1. Божа, дай суд Твой каралю *

і сыну караля Тваю справядлівасць.

2. Няхай судзіць народ Твой справядліва *

і прыгнечаных Тваіх паводле права.

Рэфрэн: Усе народы свету будуць служыць Пану.

7. У дні Ягоныя закрасуе справядлівасць, *

і вялікі спакой, аж пакуль не знікне месяц.

8. І будзе Ён панаваць ад мора да мора, *

і ад Ракі аж да краю зямлі.

Рэфрэн: Усе народы свету будуць служыць Пану.

10. Каралі Тарсісу і астравоў прынясуць Яму дары, *

Каралі Аравіі і Сабы складуць даніну.

11. І паклоняцца Яму ўсе каралі, *

усе народы будуць служыць Яму.

Рэфрэн: Усе народы свету будуць служыць Пану.

12. Бо Ён вызваліць убогага, які Яго кліча, *

і прыгнечанага, які дапамогі не мае.

13. Змілуецца Ён над бедным і ўбогім *

і душы бедных уратуе.

Рэфрэн: Усе народы свету будуць служыць Пану.

ДРУГОЕ ЧЫТАННЕ (Эф 3, 2–3а. 5–6)

Цяпер адкрылася, што язычнікі з’яўляюцца сунаследнікамі абяцання

Чытанне Паслання святога апостала Паўла да Эфесцаў.

Браты:

Вы чулі пра ўдзяленне ласкі Божай, дадзенай мне дзеля вас, бо праз аб’яўленне мне была адкрыта таямніца.

Яна не была адкрыта сынам чалавечым у мінулых пакаленнях, так як цяпер адкрылася святым апосталам Ягоным і прарокам праз Духа. Гэта значыць, што і язычнікі з’яўляюцца сунаследнікамі і членамі аднаго цела, і саўдзельнікамі абяцання ў Езусе Хрысце праз Евангелле.

Гэта слова Божае.

СПЕЎ ПЕРАД ЕВАНГЕЛЛЕМ (Мц 2, 2)

Акламацыя: Аллелюя, аллелюя, аллелюя.

Мы бачылі зорку Ягоную на ўсходзе

і прыйшлі пакланіцца Яму.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 2, 1–12)

Прыйшлі пакланіцца Яму

+ Чытанне святога Евангелля паводле Мацвея.

Калі ж Езус нарадзіўся ў Бэтлееме Юдэйскім у дні караля Ірада, вось мудрацы з усходу прыбылі ў Ерузалем, кажучы: Дзе нованароджаны кароль юдэйскі? Бо мы бачылі зорку Ягоную на ўсходзе і прыйшлі пакланіцца Яму.

Пачуўшы гэта, кароль Ірад занепакоіўся і ўвесь Ерузалем з ім. Ён сабраў усіх першасвятароў і кніжнікаў народу і пытаўся ў іх, дзе павінен нарадзіцца Месія?

Яны сказалі яму: У Бэтлееме Юдэйскім, бо так напісана прарокам: І ты, Бэтлеем, зямля Юды, нічым не меншы сярод гарадоў Юды, бо з цябе выйдзе Валадар, які будзе пасвіць народ Мой, Ізраэля.

Тады Ірад, патаемна паклікаўшы мудрацоў, выведаў у іх пра час з’яўлення зоркі. Паслаўшы іх у Бэтлеем, сказаў: Ідзіце і старанна шукайце Дзіця, калі ж знойдзеце, паведаміце мне, каб і я пайшоў пакланіцца Яму. Яны ж, выслухаўшы караля, пайшлі.

І вось зорка, якую яны бачылі на ўсходзе, ішла перад імі, пакуль не прыйшла і не стала над месцам, дзе было Дзіця. Убачыўшы зорку, яны вельмі ўзрадаваліся. Увайшоўшы ў дом, яны ўбачылі Дзіця з Марыяй, Маці Яго, і ўпалі, і пакланіліся Яму. І адчыніўшы скарбніцы свае, ахвяравалі Яму дары: золата, кадзіла і мірру.

І папярэджаныя ў сне, каб не вярталіся да Ірада, іншай дарогай адышлі ў сваю краіну.

Гэта слова Пана.

7 студзеня

або панядзелак пасля Аб'яўлення Пана

ПЕРШАЕ ЧЫТАННЕ (1 Ян 3, 22 — 4, 6)

Правярайце духаў, ці яны ад Бога

Чытанне Першага паслання святога апостала Яна.

Умілаваныя:

Аб чым ні папросім, атрымаем ад Яго, бо захоўваем запаведзі Ягоныя і робім тое, што Яму падабаецца. А запаведзь Яго такая, каб мы верылі ў імя Сына Яго Езуса Хрыста і любілі адно аднаго, як Ён загадаў нам. І хто захоўвае запаведзі Ягоныя, той жыве ў Богу, а Бог у ім. І па Духу, якога даў нам, мы даведваемся, што Ён жыве ў нас.

Умілаваныя! Не кожнаму духу верце, але правярайце духаў, ці яны ад Бога, бо шмат ілжэпрарокаў з’явілася на свеце. Па гэтым распазнавайце Духа Божага: кожны дух, які вызнае, што Езус Хрыстус прыйшоў у целе, ёсць ад Бога; і кожны дух, які не вызнае Езуса, той не ад Бога; гэта дух антыхрыста, пра якога вы чулі, што ён прыйдзе і цяпер ужо ёсць на свеце.

Дзеці! Вы ад Бога, таму перамаглі іх, бо той, хто ў вас, большы за таго, хто ў свеце. Яны са свету, таму і гавораць так, як свет, і свет слухае іх. Мы ад Бога. Хто ведае Бога, слухае нас, хто не ад Бога, той не слухае нас. Па гэтым і пазнаём духа праўды і духа фальшу.

Гэта слова Божае.

РЭСПАНСАРЫЙНЫ ПСАЛЬМ (Пс 2, 7–8. 10–11, Р.: 8а)

Рэфрэн: Дам усе народы ў спадчыну Табе.

7. Абвяшчу пастанову Пана: Ён Мне сказаў: *

Ты Сын Мой, Я Цябе сёння нарадзіў.

8. Прасі ў Мяне, і дам народы ў спадчыну Табе, *

і межы зямлі ва ўладанне Тваё.

Рэфрэн: Дам усе народы ў спадчыну Табе.

10. А цяпер, каралі, зразумейце, *

навучыцеся, суддзі зямлі.

11. З бояззю служыце Пану *

і радуйцеся з хваляваннем.

Рэфрэн: Дам усе народы ў спадчыну Табе.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле Валадарства

і лячыў усялякую хваробу ў народзе.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 4, 12–17. 23–25)

Наблізілася Валадарства Нябеснае

+ Чытанне святога Евангелля паводле Мацвея.

У той час:

Калі Езус пачуў, што Яна зняволілі, адышоў у Галілею. І, пакінуўшы Назарэт, прыйшоў і пасяліўся ў Кафарнауме прыморскім, у межах Забулона і Нэфталіма. Так збылося сказанае прарокам Ісаяй, які кажа:

Зямля Забулона і зямля Нэфталіма,

на шляху марскім, за Ярданам,

Галілея язычнікаў,

народ, які сядзеў у цемры,

убачыў святло вялікае,

і тым, хто сядзеў у краіне і ў цені смерці,

заззяла святло.

З таго часу Езус пачаў прапаведаваць і казаць: Пакайцеся, бо наблізілася Валадарства Нябеснае.

І хадзіў Езус па ўсёй Галілеі, навучаючы там у сінагогах і абвяшчаючы Евангелле Валадарства, і лячыў Ён усялякую хваробу і ўсялякую немач у людзей. І прайшла пра Яго чутка па ўсёй Сірыі. І пачалі прыводзіць да Яго ўсіх нямоглых, церпячых на розныя хваробы і слабасці, і апантаных, і эпілептыкаў, і спаралізаваных, і Ён вылечваў іх.

За Ім ішлі вялікія натоўпы з Галілеі і Дэкаполіса, і з Ерузалема, і з Юдэі, і з-за Ярдана.

Гэта слова Пана.

8 студзеня

або аўторак пасля Аб'яўлення Пана

ПЕРШАЕ ЧЫТАННЕ (1 Ян 4, 7–10)

Бог ёсць любоў

Чытанне Першага паслання святога апостала Яна.

Умілаваныя, будзем любіць адно аднаго, бо любоў ад Бога, і кожны, хто любіць, народжаны ад Бога і ведае Бога. Хто не любіць, той не ведае Бога, таму што Бог ёсць любоў.

Любоў Бога да нас адкрылася ў тым, што Бог паслаў у свет Сына свайго Адзінароднага, каб мы жылі праз Яго. У тым праявілася любоў, што не мы палюбілі Бога, а Ён Сам палюбіў нас і паслаў Сына свайго як уміласціўленне за грахі нашыя.

Гэта слова Божае.

РЭСПАНСАРЫЙНЫ ПСАЛЬМ (Пс 72 (71), 1–2. 3–4аb. 7–8, Р.: пар. 11)

Рэфрэн: Усе народы свету будуць служыць Пану.

3. Божа, дай суд Твой каралю *

і сыну караля Тваю справядлівасць.

4. Няхай судзіць народ Твой справядліва *

і прыгнечаных Тваіх паводле права.

Рэфрэн: Усе народы свету будуць служыць Пану.

3. Няхай горы прынясуць спакой народу, *

і ўзгоркі справядлівасць.

4. Няхай рассудзіць прыніжаных народа, *

выратуе сыноў беднага.

Рэфрэн: Усе народы свету будуць служыць Пану.

7. У дні Ягоныя закрасуе справядлівасць, *

і вялікі спакой, аж пакуль не знікне месяц.

8. І будзе Ён панаваць ад мора да мора, *

і ад Ракі аж да краю зямлі.

Рэфрэн: Усе народы свету будуць служыць Пану.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 34–44)

Размнажаючы хлеб, Езус аб’явіў Сябе, як прарока

+ Чытанне святога Евангелля паводле Марка.

У той час:

Езус убачыў мноства людзей і злітаваўся над імі, бо яны былі як авечкі без пастыра; і пачаў іх вучыць многаму.

І як мінула ўжо шмат часу, вучні Ягоныя, падышоўшы да Яго, сказалі: Месца гэта пустыннае, і гадзіна ўжо позняя; адпусці іх, каб яны пайшлі ў навакольныя паселішчы і вёскі і купілі сабе чаго з’есці.

Ён жа сказаў ім у адказ: Вы дайце ім есці.

І сказалі Яму: Ці мы павінны пайсці і за дзвесце дынараў купіць хлеба, і даць ім есці?

Ён жа спытаўся ў іх: Колькі ў вас хлябоў? Ідзіце, паглядзіце. Яны, даведаўшыся, сказалі: Пяць і дзве рыбы. Тады загадаў ім пасадзіць усіх невялікімі групамі на зялёнай траве. І паселі радамі па сто і па пяцьдзесят.

Ён узяў пяць хлябоў і дзве рыбы, узглянуўшы на неба, благаславіў і разламаў хлябы, і даў вучням сваім, каб яны раздалі ім; і дзве рыбы падзяліў на ўсіх. І елі ўсе, і насыціліся. І набралі кавалкаў і рэшты ад рыбы дванаццаць поўных кашоў. І тых, хто еў хлябы, было каля пяці тысяч мужчын.

Гэта слова Пана.

9 студзеня

або серада пасля Аб'яўлення Пана

ПЕРШАЕ ЧЫТАННЕ (1 Ян 4, 11–18)

Калі мы любім адно аднаго, то Бог жыве ў нас

Чытанне Першага паслання святога апостала Яна.

Умілаваныя:

Калі Бог так палюбіў нас, дык і мы павінны любіць адно аднаго. Бога ніхто ніколі не бачыў. Калі мы любім адно аднаго, то Бог жыве ў нас, і любоў Ягоная ў нас дасканалая. Мы пазнаём, што жывём у Ім, а Ён у нас, бо Ён даў нам ад свайго Духа. І мы бачылі, і сведчым, што Айцец паслаў Сына, Збаўцу свету. Хто вызнае, што Езус – Сын Божы, у тым жыве Бог, а ён у Богу. І мы пазналі, і паверылі ў любоў, якую мае да нас Бог.

Бог ёсць любоў, і хто жыве ў любові, той жыве ў Богу, і Бог у ім.

У тым любоў дасканалая ў нас, што мы маем адвагу ў дзень суда, бо  які Ён, такія і мы ў гэтым свеце. У любові няма страху, але дасканалая любоў праганяе страх, бо страх ёсць з-за боязі перад пакараннем; хто баіцца, той недасканалы ў любові.

Гэта слова Божае.

РЭСПАНСАРЫЙНЫ ПСАЛЬМ (Пс 72 (71), 1–2. 10–11. 12–13, Р.: пар. 11)

Рэфрэн: Усе народы свету будуць служыць Пану.

1. Божа, дай суд Твой каралю *

і сыну караля Тваю справядлівасць.

2. Няхай судзіць народ Твой справядліва *

і прыгнечаных Тваіх паводле права.

Рэфрэн: Усе народы свету будуць служыць Пану.

10. Каралі Тарсісу і астравоў прынясуць Яму дары, *

Каралі Аравіі і Сабы складуць даніну.

11. І паклоняцца Яму ўсе каралі, *

усе народы будуць служыць Яму.

Рэфрэн: Усе народы свету будуць служыць Пану.

12. Бо Ён вызваліць убогага, які Яго кліча, *

і прыгнечанага, які дапамогі не мае.

13. Змілуецца Ён над бедным і ўбогім *

і душы бедных уратуе.

Рэфрэн: Усе народы свету будуць служыць Пану.

СПЕЎ ПЕРАД ЕВАНГЕЛЛЕМ (пар. 1 Цім 3, 16)

Акламацыя: Аллелюя, аллелюя, аллелюя.

Хвала Табе, Хрыстэ, якога абвясцілі народам,

хвала Табе, Хрыстэ, якому свет паверыў.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 6, 45–52)

Бачылі, як Ён ідзе па моры

+ Чытанне святога Евангелля паводле Марка.

Калі насыцілася пяць тысяч мужчын, Езус адразу ж прымусіў Сваіх вучняў увайсці ў лодку і плысці перад Ім на другі бок да Бэтсаіды, пакуль Ён адпусціць людзей.

І адпусціўшы іх, Ён пайшоў на гару памаліцца.

Калі настаў вечар, лодка была на сярэдзіне мора, а Ён адзін на беразе. І, убачыўшы іх знясіленых веславаннем, бо вецер дзьмуў ім насустрач, каля чацвёртай варты ночы прыйшоў да іх, ідучы па моры, і хацеў прайсці міма іх.

Яны ж, бачылі, як Ён ідзе па моры, і падумалі, што гэта прывід, і закрычалі. Бо ўсе бачылі Яго і спалохаліся. Ён адразу загаварыў з імі і сказаў ім: Будзьце мужнымі, гэта Я, не бойцеся! І ўвашоў да іх у лодку, і вецер сціх.

Яны вельмі здзіўляліся ў душы, бо не зразумелі цуду з хлебам, таму што сэрца іх было скамянелае.

Гэта слова Пана.

10 студзеня

або чацвер пасля Аб'яўлення Пана

ПЕРШАЕ ЧЫТАННЕ (1 Ян 4, 19 — 5, 4)

Хто любіць Бога, няхай любіць і брата свайго

Чытанне Першага паслання святога апостала Яна.

Умілаваныя:

Мы любім Бога, бо Ён першы палюбіў нас. Калі б хто сказаў: Я люблю Бога, — а брата свайго ненавідзіць, ён ілгун, бо той, хто не любіць брата свайго, якога бачыць, не можа любіць Бога, якога не бачыць. І мы маем ад Яго такую запаведзь, каб той, хто любіць Бога, любіў і брата свайго.

Кожны, хто верыць, што Езус ёсць Месія, ад Бога народжаны, і кожны, хто любіць таго, хто нарадзіў, любіць і народжанага ад Яго. Па тым пазнаём, што мы любім дзяцей Божых, калі любім Бога і выконваем запаведзі Яго. Бо любоў да Бога ёсць у тым, каб мы выконвалі Ягоныя запаведзі, а запаведзі Яго не з’яўляюцца цяжкімі.

Бо ўсё, што народжана ад Бога, перамагае свет. І гэтай перамогай, якая перамагла свет, ёсць наша вера.

Гэта слова Божае.

РЭСПАНСАРЫЙНЫ ПСАЛЬМ (Пс 72 (71), 1–2. 14 і 15bc. 17, Р.: пар. 11)

Рэфрэн: Усе народы свету будуць служыць Пану.

1. Божа, дай суд Твой каралю *

і сыну караля Тваю справядлівасць.

2. Няхай судзіць народ Твой справядліва *

і прыгнечаных Тваіх паводле права.

Рэфрэн: Усе народы свету будуць служыць Пану.

14. Ад крыўды і ўціску Ён выбавіць іхнія душы, *

і каштоўнай будзе іх кроў у вачах Ягоных.

15. І будуць маліцца за Яго няспынна, *

і кожны дзень будуць Яго благаславіць.

Рэфрэн: Усе народы свету будуць служыць Пану.

17. Імя Ягонае будзе трываць навекі, *

пакуль свеціць сонца, будзе трываць імя Ягонае.

Благаслаўлёныя будуць у Ім усе плямёны, *

будуць славіць Яго ўсе народы.

Рэфрэн: Усе народы свету будуць служыць Пану.

СПЕЎ ПЕРАД ЕВАНГЕЛЛЕМ (Лк 4, 18)

Акламацыя: Аллелюя, аллелюя, аллелюя.

Пан намасціў Мяне абвяшчаць добрую навіну ўбогім,

паслаў Мяне абвяшчаць вызваленне палонным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 4, 14–22а)

Сёння споўніліся гэтыя словы Пісання

+ Чытанне святога Евангелля паводле Лукі.

У той час:

Езус вярнуўся ў моцы Духа ў Галілею і разышліся чуткі пра Яго па ўсёй ваколіцы. Ён навучаў ва ўсіх сінагогах, і ўсе Яго славілі.

І прыйшоў Ён у Назарэт, дзе быў выхаваны, і ўвайшоў паводле свайго звычаю ў дзень суботні ў сінагогу, і ўстаў, каб чытаць. І падалі Яму кнігу прарока Ісаі. Ён, разгарнуўшы кнігу, трапіў на месца, дзе было напісана:

Дух Пана на Мне;

бо Ён намасціў Мяне

абвяшчаць добрую навіну ўбогім,

паслаў Мяне абвяшчаць вызваленне палонным,

і сляпым вяртаць зрок,

каб выпусціць спакутаваных на свабоду,

каб абвясціць год ласкі Пана.

І, закрыўшы кнігу, Ён аддаў яе слузе і сеў. І вочы ўсіх у сінагозе былі скіраваныя на Яго. І Ён пачаў гаварыць ім: Сёння споўніліся гэтыя словы Пісання, якія вы чулі. І ўсе сведчылі Яму і здзіўляліся словам ласкі, якія выходзілі з вуснаў Ягоных.

Гэта слова Пана.

11 студзеня

або пятніца пасля Аб'яўлення Пана

ПЕРШАЕ ЧЫТАННЕ (1 Ян 5, 5–13)

Дух і вада, і кроў

Чытанне Першага паслання святога апостала Яна.

Умілаваныя:

Хто ж перамагае свет, калі не той, хто верыць, што Езус ёсць Сынам Божым?

Езус Хрыстус прыйшоў праз ваду і кроў, і праз Духа, і не толькі праз ваду, але праз ваду і кроў; і Дух сведчыць пра Яго, бо Дух — гэта праўда. Бо трое тых, хто сведчыць: Дух і вада, і кроў, і гэтыя тры — адно. Калі мы прымаем сведчанне людзей, то Божае сведчанне большае, бо гэта ёсць сведчанне Бога, якое Ён даў пра Сына свайго. Хто верыць у Сына Божага, той мае сведчанне ў самім сабе; хто не верыць Богу, той робіць Яго ілгуном, бо не паверыў сведчанню, якое Бог даў пра Сына свайго. Гэтае сведчанне  ў тым, што Бог даў нам жыццё вечнае, і гэтае жыццё — у Сыне Ягоным. Хто мае Сына, мае жыццё, а хто не мае Сына Божага, не мае жыцця.

Я напісаў гэта вам, якія верыце ў імя Сына Божага, каб вы ведалі, што маеце жыццё вечнае.

Гэта слова Божае.

РЭСПАНСАРЫЙНЫ ПСАЛЬМ (Пс 147, 12–13. 14–15. 19–20, Р.: 12а)

Рэфрэн: Хвалі, Ерузалем, Пана, твайго Бога.

Або: Аллелюя.

12. Хвалі, Ерузалем, Пана, *

праслаўляй, Сіён, твайго Бога.

13. Бо Ён умацоўвае засовы брамаў тваіх, *

слаўляе сярод цябе сыноў тваіх.

Рэфрэн: Хвалі, Ерузалем, Пана, твайго Бога.

Або: Аллелюя.

14. Ён усталёўвае мір на тваіх межах, *

і насычае цябе адборнаю пшаніцай.

15. Ён пасылае слова сваё на зямлю, *

вельмі хутка ляціць Яго слова.

Рэфрэн: Хвалі, Ерузалем, Пана, твайго Бога.

Або: Аллелюя.

19. Ён абвясціў слова сваё Якубу, *

пастановы свае і прысуды Ізраэлю.

20. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Хвалі, Ерузалем, Пана, твайго Бога.

Або: Аллелюя.

СПЕЎ ПЕРАД ЕВАНГЕЛЛЕМ (пар. Мц 4, 23)

Акламацыя: Аллелюя, аллелюя, аллелюя.

Езус абвяшчаў Евангелле Валадарства

і лячыў усялякую хваробу ў народзе.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 5, 12–16)

І адразу праказа сышла з яго

+ Чытанне святога Евангелля паводле Лукі.

І сталася:

Калі Езус быў у адным з гарадоў, з’явіўся чалавек увесь у праказе. Убачыўшы Езуса, упаў ніцма, молячы Яго і кажучы: Пане, калі хочаш, можаш ачысціць мяне. Езус працягнуў руку, дакрануўся да яго і сказаў: Хачу, будзь ачышчаны! І адразу праказа сышла з яго.

І Ён загадаў яму нікому не расказваць, але пайсці, паказацца святару і скласці ахвяру за сваё ачышчэнне, як наказаў Майсей, дзеля сведчання ім.

Але яшчэ больш распаўсюджваліся чуткі пра Яго, і вялікае мноства людзей сыходзілася, каб слухаць Яго і атрымаць аздараўленне ад сваіх немачаў. А Ён адыходзіў у пустынныя месцы і маліўся.

Гэта слова Пана.

12 студзеня

або субота пасля Аб'яўлення Пана

ПЕРШАЕ ЧЫТАННЕ (1 Ян 5, 14–21)

Чуе нас, аб чым бы мы ні папрасілі

Чытанне Першага паслання святога апостала Яна.

Умілаваныя:

Давер, які мы маем да Сына Божага, ёсць у тым, што, калі мы просім аб нечым згодна з воляй Ягонай, Ён чуе нас. А калі ведаем, што Ён чуе нас, аб чым бы мы ні папрасілі, дык ведаем, што мы ўжо атрымалі ад Яго тое, аб чым прасілі.

Калі хто ўбачыць, што брат яго грашыць грахом, які не вядзе да смерці, няхай моліцца, і Бог дасць яму жыццё; тым, хто грашыць грахом, які не вядзе да смерці. Ёсць грэх, які вядзе да смерці, але не аб гэтым кажу, каб ты маліўся. Усялякая несправядлівасць — гэта грэх, і ёсць грэх, які не вядзе да смерці.

Мы ведаем, што кожны, хто нарадзіўся ад Бога, не грашыць, але Народжаны ад Бога захоўвае яго, і злы яго не кранае. Ведаем, што мы ад Бога і што ўвесь свет знаходзіцца ў злым. Ведаем таксама, што Сын Божы прыйшоў і даў нам разуменне, каб мы пазналі Праўдзівага. І мы — у Праўдзівым, у Сыне Яго Езусе Хрысце. Ён — праўдзівы Бог і Жыццё вечнае.

Дзеці, беражыце сябе ад ідалаў.

Гэта слова Божае.

РЭСПАНСАРЫЙНЫ ПСАЛЬМ (Пс 149, 1–2. 3–4. 5–6а і 9b, Р.: 4а)

Рэфрэн: Спявайце Пану, бо народ свой любіць.

Або: Аллелюя

1. Спявайце Пану новую песню, *

хвала Яму на сходзе святых.

2. Няхай радуецца Ізраэль таму, хто яго стварыў, *

сыны Сіёну няхай цешацца ў сваім Валадары.

Рэфрэн: Спявайце Пану, бо народ свой любіць.

Або: Аллелюя

3. Няхай праслаўляюць імя Ягонае ў танцы, *

няхай зайграюць Яму на бубне і арфе.

4. Бо Пан любіць свой народ, *

пакорных карануе збаўленнем.

Рэфрэн: Спявайце Пану, бо народ свой любіць.

Або: Аллелюя

5. Няхай усклікаюць святыя ў славе, *

няхай радуюцца на ложах сваіх.

6. Пахвалы Богу на іх вуснах. *

9. Гэтая хвала для ўсіх Ягоных святых.

Рэфрэн: Спявайце Пану, бо народ свой любіць.

Або: Аллелюя

СПЕЎ ПЕРАД ЕВАНГЕЛЛЕМ (Мц 4, 16)

Акламацыя: Аллелюя, аллелюя, аллелюя.

Народ, які сядзеў у цемры, убачыў святло вялікае,

і тым, хто сядзеў у краіне і ў цені смерці, заззяла святло.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 3, 22–30)

Сябар жаніха радуецца голасу жаніха

+ Чытанне святога Евангелля паводле Яна.

У той час:

Езус прыйшоў з вучнямі сваімі ў край Юдэйскі і там заставаўся з імі, і хрысціў. А Ян таксама хрысціў у Айноне, каля Салема, бо там было шмат вады. І прыходзілі людзі, і хрысціліся; бо Яна яшчэ не кінулі ў вязніцу.

І ўзнікла спрэчка ў вучняў Яна з юдэямі пра ачышчэнне. І прыйшлі да Яна і сказалі яму: Раббі, той, які быў з табою за Ярданам і пра якога ты сведчыў, вось Ён хрысціць і ўсе ідуць да Яго.

Ян сказаў у адказ: Не можа чалавек нічога ўзяць, калі яму не будзе дадзена з неба. Вы самі мне сведкі ў тым, што я сказаў: Я не Хрыстус, але я пасланы перад Ім. Хто мае нявесту, той жаніх; а сябар жаніха, што стаіць і слухае яго, вельмі радуецца голасу жаніха. Вось гэтая радасць мая споўнілася. Яму трэба ўзрастаць, а мне станавіцца меншым.

Гэта слова Пана.

Нядзеля ў актаве Нараджэння Пана

СВЯТОЙ СЯМ'І: ЕЗУСА, МАРЫІ І ЮЗАФА

Свята

Год А

ПЕРШАЕ ЧЫТАННЕ (Сір 3, 2-6. 12-14)

Хто слухае Бога, той шануе сваіх бацькоў

Чытанне кнігі Мудрасці Сіраха.

Пан узвысіў айца перад дзецьмі,

і маці даў уладу над сынамі.

Хто шануе айца,

той чыніць уміласціўленне за грахі,

а хто шануе маці сваю,

той быццам скарбы збірае.

Хто шануе айца,

той будзе цешыцца дзяцьмі,

і ў дзень малітвы сваёй будзе пачуты.

Хто шануе айца, будзе доўга жыць,

а хто паслухмяны Пану,

той будзе пацехай для маці сваёй.

Дзіця, падтрымлівай айца свайго ў старасці

і не засмучай яго ў жыцці ягоным.

Калі нават пакіне яго розум,

будзь паблажлівым, не пагарджай ім,

будучы ў паўнаце сваёй сілы.

Бо міласэрнасць да айца не будзе забыта,

будзе выкупленнем за грахі твае.

Гэта слова Божае.

РЭСПАНСАРЫЙНЫ ПСАЛЬМ (Пс 128 (127), 1–2. 3. 4–5, Р.: пар. 1)

Рэфрэн: Шчаслівы кожны, хто баіцца Пана.

1. Шчаслівы кожны, хто баіцца Пана, *

хто ходзіць Ягонымі шляхамі.

2. Плён працы рук сваіх будзеш спажываць, *

будзеш шчаслівы і добра табе будзе.

Рэфрэн: Шчаслівы кожны, хто баіцца Пана.

3. Жонка твая, як ураджайная вінаградная лаза *

ў сценах дому твайго.

Сыны твае, як аліўкавыя парасткі, *

вакол стала твайго.

Рэфрэн: Шчаслівы кожны, хто баіцца Пана.

4. Вось так будзе благаслаўлёны чалавек, †

які баіцца Пана. *

5. Няхай благаславіць цябе Пан з Сіёну,

і ўбачыш дабрабыт Ерузалема *

ва ўсе дні жыцця свайго.

Рэфрэн: Шчаслівы кожны, хто баіцца Пана.

ДРУГОЕ ЧЫТАННЕ (Клс 3, 12–21)

Сямейнае жыццё ў Пану

Чытанне Паслання святога апостала Паўла да Каласянаў.

Браты:

Апраніцеся ж як выбранцы Божыя, святыя і ўмілаваныя, у шчырую міласэрнасць, дабрыню, пакору, лагоднасць, доўгацярплівасць, церпячы адно аднаго і даруючы сабе ўзаемна, калі хто на каго мае крыўду; як Пан дараваў вам, так і вы.

А па-над усім гэтым апраніцеся ў любоў, якая ёсць повяззю дасканаласці. І няхай валадарыць у сэрцах вашых спакой Хрыстовы, да якога вы пакліканыя ў адным целе. І будзьце ўдзячнымі.

Слова Хрыста няхай жыве ў вас ва ўсёй паўнаце, з усёй мудрасцю навучайце і настаўляйце адно аднаго псальмамі, гімнамі і духоўнымі песнямі, з удзячнасцю спяваючы ў сэрцах вашых Богу. І ўсё, што б вы ні рабілі словам ці ўчынкам, усё рабіце ў імя Пана Езуса, дзякуючы праз Яго Богу Айцу.

Жонкі, падпарадкоўвайцеся мужам вашым, як належыць у Пану. Мужы, кахайце жонак і не будзьце суровымі да іх. Дзеці, будзьце паслухмянымі бацькам вашым ва ўсім, бо гэта падабаецца Пану. Айцы, не раздражняйце дзяцей вашых, каб яны не падалі духам.

Гэта слова Божае.

СПЕЎ ПЕРАД ЕВАНГЕЛЛЕМ (Клс 3, 15а. 16а)

Акламацыя: Аллелюя, аллелюя, аллелюя.

Няхай валадарыць у сэрцах вашых спакой Хрыстовы,

слова Хрыста няхай жыве ў вас ва ўсёй паўнаце.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 2, 13–15. 19–23)

Вазьмі Дзіця і Маці Яго, і ўцякай у Егіпет

+ Чытанне святога Евангелля паводле Мацвея.

Калі мудрацы адышлі, вось, анёл Пана з’явіўся Юзафу ў сне і сказаў: Устань, вазьмі Дзіця і Маці Яго і ўцякай у Егіпет, і будзь там, пакуль не скажу табе; бо Ірад будзе шукаць Дзіця, каб загубіць Яго. Ён устаў, узяў Дзіця і Маці Яго ноччу і пайшоў у Егіпет, і быў там да смерці Ірада. Так збылося сказанае Панам праз прарока: З Егіпту паклікаў Я Сына Майго.

А калі Ірад памёр, вось анёл Пана з’явіўся ў сне Юзафу ў Егіпце і сказаў: Устань, вазьмі Дзіця і Маці Яго ды ідзі ў зямлю Ізраэля, бо памерлі тыя, хто хацеў забіць Дзіця. Ён устаў, узяў Дзіця і Маці Яго і прыйшоў у зямлю Ізраэля.

Але пачуўшы, што ў Юдэі валадарыць Архелай замест бацькі свайго Ірада, пабаяўся ісці туды. І, атрымаўшы ў сне наказ, пайшоў у Галілейскую зямлю. Прыйшоўшы, пасяліўся ў горадзе, які называецца Назарэт, каб збылося сказанае прарокамі, што Ён будзе названы Назаранінам.

Гэта слова Пана.

Нядзеля ў актаве Нараджэння Пана

СВЯТОЙ СЯМ'І: ЕЗУСА, МАРЫІ І ЮЗАФА

Свята

Год B: як у год А, альбо на выбар:

ПЕРШАЕ ЧЫТАННЕ (Быц 15, 1-6; 21, 1-3)

Хто выйдзе з нутра твайго, будзе тваім спадкаемцам

Чытанне кнігі Быцця.

У тыя дні:

Пан скіраваў да Абрама слова ў аб’яўленні, кажучы: Не бойся, Абраме! Я твой шчыт; узнагарода твая будзе вельмі вялікая. Абрам сказаў: Пане Божа, што Ты дасі мне? Я застаюся бяздзетны, і спадкаемцам будзе распарадчык у доме маім – Эліэзэр з Дамаска. І дадаў Абрам: Вось Ты не даў мне патомства, і таму дамачадзец мой будзе маім спадкаемцам. І скіраваў Пан да яго слова, кажучы: Не ён будзе тваім спадкаемцам, а той, хто выйдзе з нутра твайго, будзе тваім спадкаемцам. І вывеў яго вонкі, і сказаў яму: Паглядзі на неба і палічы зоркі, калі ты зможаш палічыць іх. І сказаў яму: Такім вялікім будзе тваё патомства. Абрам паверыў Пану, і Ён залічыў яму гэта як праведнасць.

І Пан наведаў Сару, як Ён сказаў, і выканаў для Сары тое, што абяцаў. І зачала яна, і нарадзіла Абрагаму сына ў старасці ягонай, у час прадказаны яму Богам. І назваў Абрагам сына свайго, якога Сара нарадзіла яму, імем Ісаак.

Гэта слова Божае.

РЭСПАНСАРЫЙНЫ ПСАЛЬМ (Пс 105 (104), 1b–2. 3–4. 5–6. 8–9, Р.: 8a)

Рэфрэн: Пан вечна памятае пра свой запавет.

Або: Аллелюя.

1. Слаўце Пана, заклікайце імя Яго, *

абвяшчайце справы Яго сярод народаў.

2. Спявайце і грайце Яму псальмы, *

распавядайце пра ўсе Ягоныя цуды.

Рэфрэн: Пан вечна памятае пра свой запавет.

Або: Аллелюя.

3. Ганарыцеся імем Яго святым, *

няхай радуюцца сэрцы тых, хто шукае Пана.

4. Шукайце Пана і Яго моцы, *

шукайце заўсёды Яго аблічча.

Рэфрэн: Пан вечна памятае пра свой запавет.

Або: Аллелюя.

5. Памятайце пра цуды Ягоныя, якія ўчыніў, *

пра знакі Яго і суды вуснаў Ягоных.

6. Вы, патомства Абрагама, Яго слугі, *

сыны Якуба, вы Яго выбраныя.

Рэфрэн: Пан вечна памятае пра свой запавет.

Або: Аллелюя.

8. Вечна Ён памятае пра свой запавет, *

пра слова, якое даў тысячам пакаленняў,

9. пра запавет, які заключыў з Абрагамам, *

і пра сваю прысягу, дадзеную Ісааку.

Рэфрэн: Пан вечна памятае пра свой запавет.

Або: Аллелюя.

ДРУГОЕ ЧЫТАННЕ (Гбр 11, 8. 11–12. 17–19)

Вера Абрагама, Сары і Ісаака

Чытанне Паслання да Габрэяў.

Браты:

Дзякуючы веры пакліканы Абрагам паслухаўся і накіраваўся да месца, якое павінен быў атрымаць у спадчыну. Ён выйшаў, не ведаючы, куды ідзе.

Дзякуючы веры і бясплодная Сара, насуперак старому ўзросту, атрымала сілу, каб зачаць патомства, паколькі лічыла годным даверу таго, хто даў абяцанне. Таму ад аднаго чалавека, і гэта ад амярцвелага, нарадзілася так шмат, як зорак нябесных і незлічоных пясчынак на беразе мора.

Праз веру Абрагам, калі Бог выпрабоўваў яго, ахвяраваў Ісаака. Той, хто атрымаў абяцанне, прынёс нават адзінароднага сына, пра якога сказана: У Ісааку назавецца патомства тваё. Ён лічыў, што Бог мае моц уваскрасіць з мёртвых, таму і атрымаў яго як правобраз.

Гэта слова Божае.

СПЕЎ ПЕРАД ЕВАНГЕЛЛЕМ (Гбр 1, 1–2)

Акламацыя: Аллелюя, аллелюя, аллелюя.

Шмат разоў і па-рознаму прамаўляў калісьці Бог

да айцоў нашых праз прарокаў,

у гэтыя апошнія дні прамовіў да нас праз Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 22.39–40)

Дзіця расло і напаўнялася мудрасцю

+ Чытанне святога Евангелля паводле Лукі.

Калі мінулі дні іх ачышчэння паводле Закону Майсея, прынеслі Яго ў Ерузалем, каб прадставіць перад Панам.

Калі яны выканалі ўсё паводле Закону Пана, тады вярнуліся ў Галілею, у горад свой Назарэт.

Дзіця ж расло і ўмацоўвалася, і напаўнялася мудрасцю, а ласка Божая спачывала на Ім.

Гэта слова Пана.

Нядзеля ў актаве Нараджэння Пана

СВЯТОЙ СЯМ'І: ЕЗУСА, МАРЫІ І ЮЗАФА

Свята

Год C: як у год А, альбо на выбар:

ПЕРШАЕ ЧЫТАННЕ (1 Сам 1, 20–22. 24–28)

Ва ўсе дні, пакуль жыць будзе, Самуэль прызначаны будзе для Пана

Чытанне Першай кнігі Самуэля.

У тыя дні:

Зачала Ганна і праз пэўны час нарадзіла сына, якому дала імя Самуэль, бо казала: Я выпрасіла яго ў Пана.

І пайшоў яе муж Элькана і ўвесь дом ягоны, каб здзейсніць для Пана штогадовую ахвяру і сваё абяцанне. Але Ганна не пайшла, бо сазала мужу свайму: Не пайду, пакуль немаўля не будзе аднята да грудзей і я не прывяду яго да Пана, каб ён застаўся там назаўсёды.

Калі Ганна адняла ад грудзі Самуэля, яна ўзяла яго з сабой, забіраючы таксама трохгадовае цяля, адну меру мукі і мех віна, і прыйшла з ім у Сілом, у дом Пана. Хлопчык той быў яшчэ дзіцём.

І забілі цяльца, і прывялі таго хлопчыка да Элія. І сказала яна: О, спадар мой! Няхай жыве душа твая, спадар мой! Я — тая самая жанчына, якая тут перад табою стаяла і малілася да Пана. Маліла аб гэтым хлопцы, і выканаў Пан просьбу маю, якую ўзносіла да Яго. І вось я аддаю яго Пану; ва ўсе дні, пакуль жыць будзе, ён прызначаны будзе для Пана.

І пакланілася там Пану.

Гэта слова Божае.

РЭСПАНСАРЫЙНЫ ПСАЛЬМ (Пс 84 (83), 2–3. 5–6. 9–10, Р.: пар. 5а)

Рэфрэн: Шчаслівыя, хто жыве ў доме Тваім, Пане!

2. Якія мілыя Твае шатры, Пане Магуццяў! †

3. Знемагае і імкнецца душа мая *

ў двары Пана.

Сэрца маё і цела радасна клічуць *

да Бога жывога.

Рэфрэн: Шчаслівыя, хто жыве ў доме Тваім, Пане!

5. Шчаслівыя, хто жыве ў доме Тваім, *

яны вечна спяваюць Табе.

6. Шчаслівы чалавек, сіла якога ў Табе. *

сцежкі ў сэрцы якога скіраваны да Цябе.

Рэфрэн: Шчаслівыя, хто жыве ў доме Тваім, Пане!

9. Пане, Божа Магуццяў, выслухай маю малітву; *

схілі вушы, Божа Якуба.

10. Божа, абарона наша, паглядзі, *

паглядзі на твар памазаніка Твайго.

Рэфрэн: Шчаслівыя, хто жыве ў доме Тваім, Пане!

ДРУГОЕ ЧЫТАННЕ (1 Ян 3, 1–2. 21–24)

Завемся дзецьмі Божымі, якімі і ёсць мы

Чытанне Першага паслання святога апостала Яна.

Умілаваныя:

Паглядзіце, якую любоў даў нам Айцец, каб мы называліся дзецьмі Божымі, і мы з’яўляемся імі. Таму свет не ведае нас, што не пазнаў Яго. Умілаваныя! Цяпер мы дзеці Божыя, але яшчэ не выявілася, чым будзем. Ведаем, што калі Ён аб’явіцца, мы будзем падобнымі да Яго, бо ўбачым Яго такім, якім ёсць.

Умілаваныя, калі сэрца нашае не асуджае нас, то мы маем адвагу перад Богам.  Аб чым ні папросім, атрымаем ад Яго, бо захоўваем запаведзі Ягоныя і робім тое, што Яму падабаецца.

А запаведзь Яго такая, каб мы верылі ў імя Сына Яго Езуса Хрыста і любілі адзін аднаго, як Ён загадаў нам. І хто захоўвае запаведзі Ягоныя, той жыве ў Богу, а Бог у ім. І па Духу, якога даў нам, мы даведваемся, што Ён жыве ў нас.

Гэта слова Божае.

СПЕЎ ПЕРАД ЕВАНГЕЛЛЕМ (пар. Дз 16, 14b)

Акламацыя: Аллелюя, аллелюя, аллелюя.

Адкрый, Пане, наша сэрца,

каб мы зважалі на словы Твайго Сына.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 2, 41–52)

Знаходзяць Езуса ў святыні сярод настаўнікаў

+ Чытанне святога Евангелля паводле Лукі.

Бaцькi Ягoныя хaдзiлі штогод у Ерузaлем нa свята Пaсхi. I кaлі Яму былo двaнaццaць гaдoў, яны прыйшлі пaвoдле звычaю ў Ерузaлем на святa. Калі пасля заканчэння дзён свята яны вярталіся, зaстaлoся Дзiця Езус у Ерузaлеме, i не заўважылі гэтага Ягoныя бaцькi. Думaючы, штo Ён ідзе з падарожнымі, прайшлі дзень дaрoгi і тады пачалі шукaць Ягo мiж свaякaмi i знaёмымi. Не знaйшoўшы, вярнуліся ў Ерузaлем, шукaючы Ягo.

I стaлaся, што пaсля трoх дзён знaйшлі Ягo ў святынi. Ён сядзеў сярoд настаўнікаў, слухaючы iх i пытaючыся ў iх. Усе ж, хто слухaў Ягo, дзівіліся рoзуму i aдкaзaм Ягoным. I, убaчыўшы гэта, здзiвiліся; i скaзaлa Яму Мaці Ягoнaя: Сыне, чаму Ты зрaбiў нaм гэтaк? Вoсь aйцец Твoй i я ў вялікім  смутку шукaлі Цябе. I скaзaў iм: Чaгo ж вы Мяне шукaлі? Цi вы не ведaлі, штo Мне трэбa быць у тым, што належыць Aйцу мaйму? A яны не зрaзумелі таго, што Ён скaзaў iм.

I пaйшoўшы з iмi, прыйшoў у Нaзaрэт i быў iм паслухмяны. A Мaці Ягo захавала ўсе гэтыя слoвы ў сэрцы свaiм. Езус жа ўзрастаў у мудрaсцi, у гaдах i  ў лaсцы ў Бoгa i ў людзей.

Гэта слова Пана.

ІІ НЯДЗЕЛЯ ПАСЛЯ НАРАДЖЭННЯ ПАНА

ПЕРШАЕ ЧЫТАННЕ (Сір 24, 1–2. 8–12)

Мудрасць Божая жыве ў выбраным народзе

Чытанне кнігі Мудрасці Сіраха.

Пахвала мудрасці — у ёй самой,

і праслаўлена будзе яна сярод свайго народа.

На сходзе Найвышэйшага яна адкрые вусны свае

і перад Ягонай магутнасцю будзе ўсхваляць сябе:

Тады загадаў мне Стварыцель усяго,

той, хто стварыў мяне, вызначыў месца для майго шатра

і сказаў: У Якубе пасяліся

і ў спадчыну прымі Ізраэль.

Спрадвеку, з самага пачатку Ён стварыў мяне,

і ніколі я не перастану існаваць.

У святым шатры перад Ім я служыла

і так умацавалася на Сіёне.

Ён таксама даў мне адпачынак ва ўмілаваным горадзе,

у Ерузалеме ўлада мая.

Укаранілася я ў праслаўленым народзе,

ва ўласнасці Пана, у спадчыне Ягонай.

Гэта слова Божае.

РЭСПАНСАРЫЙНЫ ПСАЛЬМ (Пс 147, 12–13. 14–15. 19–20, Р.: Ян 1, 14)

Рэфрэн: Слова сталася целам і пасялілася між намі.

Або: Аллелюя.

12. Хвалі, Ерузалем, Пана, *

праслаўляй, Сіён, твайго Бога.

13. Бо Ён умацоўвае засовы брамаў тваіх, *

благаслаўляе сярод цябе сыноў тваіх.

Рэфрэн: Слова сталася целам і пасялілася між намі.

Або: Аллелюя.

14. Ён усталёўвае мір на тваіх межах, *

і насычае цябе адборнаю пшаніцай.

15. Ён пасылае слова сваё на зямлю, *

вельмі хутка ляціць Яго слова.

Рэфрэн: Слова сталася целам і пасялілася між намі.

Або: Аллелюя.

19. Ён абвясціў слова сваё Якубу, *

пастановы свае і прысуды Ізраэлю.

20. Ніякаму народу больш так не ўчыніў, *

яны не ведаюць прысудаў Ягоных.

Рэфрэн: Слова сталася целам і пасялілася між намі.

Або: Аллелюя.

ДРУГОЕ ЧЫТАННЕ (Эф 1, 3–6. 15–18)

Бог прадвызначыў нас для ўсынаўлення праз Езуса Хрыста

Чытанне Паслання  святога апостала Паўла да Эфесцаў.

Благаслаўлёны Бог і Айцец Пана нашага Езуса Хрыста, які благаславіў нас у Хрысце ўсялякім духоўным благаслаўленнем на нябёсах, бо Ён выбраў нас у Ім перад стварэннем свету, каб мы былі святымі і беззаганнымі перад Ім у любові. Ён прадвызначыў нас для ўсынаўлення праз Езуса Хрыста, паводле ўпадабання сваёй волі, дзеля хвалы сваёй праслаўленай ласкі, якою Ён адарыў нас ва Умілаваным.

Пачуўшы пра вашую веру ў Езуса Хрыста і пра любоў да ўсіх святых, не перастаю дзякаваць за вас Богу, успамінаючы вас у малітвах сваіх, каб Бог Пана нашага, Езуса Хрыста, Айцец славы, даў вам Духа мудрасці і аб’яўлення ў пазнанні Яго і прасвятліў вочы сэрца вашага, каб вы ведалі, у чым надзея паклікання Ягонага і якое багацце слаўнай спадчыны Ягонай сярод святых.

Гэта слова Божае.

СПЕЎ ПЕРАД ЕВАНГЕЛЛЕМ (пар. 1 Цім 3, 16)

Акламацыя: Аллелюя, аллелюя, аллелюя.

Хвала Табе, Хрыстэ, якога абвясцілі народам.

Хвала Табе, Хрыстэ, у якога паверыў свет.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 1–18)

Слова сталася целам і пасялілася між намі

+ Чытанне святога Евангелля паводле Яна.

На пачатку было Слова,

і Слова было ў Бога,

і Богам было Слова.

Яно было ў Бога спрадвеку.

Усё праз Яго сталася,

і без Яго нічога не сталася з таго, што сталася.

У Ім было жыццё,

і жыццё было святлом людзей.

А святло свеціць у цемры,

і цемра не агарнула яго.

З’явіўся чалавек, пасланы ад Бога;

імя ягонае было Ян.

Ён прыйшоў дзеля сведчання,

каб засведчыць пра Святло,

каб усе паверылі праз яго.

Не быў ён святлом, але быў пасланы,

каб сведчыць пра Святло.

Было Святло праўдзівае,

якое асвятляе кожнага чалавека,

які прыходзіць на свет.

У свеце было,

і свет праз Яго стаўся,

і свет не пазнаў Яго.

Прыйшло да свайго,

і свае Яго не прынялі.

А тым, хто прыняў Яго,

дало ўладу стаць Божымі дзецьмі,

тым, хто верыць у імя Ягонае,

хто ні ад крыві,

ні ад жадання цела,

ні ад жадання мужа,

але ад Бога нарадзіўся.

Слова сталася целам

і пасялілася між намі,

і бачылі мы славу Ягоную,

славу, якую мае ад Айца Адзінародны,

поўны ласкі і праўды.

Ян сведчыць пра Яго і ўсклікае, кажучы: Гэта быў той, пра якога я сказаў: за мною ідзе той, які апярэдзіў мяне, таму што быў раней за мяне. І з паўнаты Ягонай мы ўсе прынялі ласку замест ласкі. Бо Закон быў дадзены праз Майсея, ласка і праўда сталіся праз Езуса Хрыста. Бога ніхто ніколі не бачыў. Адзінародны Бог, які ва ўлонні Айца, Ён аб’вясціў.

Гэта слова Пана.

Нядзеля пасля 6 студзеня

ХРОСТ ПАНА

Свята

Год А

ПЕРШАЕ ЧЫТАННЕ (Іс 42, 1–4. 6–7)

Вось слуга Мой, якога ўпадабала душа Мая

Чытанне кнігі прарока Ісаі.

Так кажа Пан:

Вось слуга Мой, якога Я падтрымаю,

выбраннік Мой, якога ўпадабала душа Мая.

Я спаслаў Духа свайго на Яго;

Ён прынясе народам Правасуддзе.

Не будзе крычаць і  не будзе ўсклікаць,

на вуліцы не будзе чутна голасу Яго.

Ён не зломіць надломленай трысціны

і не пагасіць тлеючана кноту;

для праўды прынясе Ён Правасуддзе.

Не аслабне і не надломіцца,

пакуль не ўстановіць Правасуддзе на зямлі,

і наказаў Ягоных чакаюць астравы.

Я, Пан, паклікаў Цябе ў справядлівасці,

і ўзяў Цябе за руку і сфармаваў Цябе,

і ўчыніў запаветам для людзей,

святлом для народаў,

каб Ты адкрыў вочы сляпым

і з вязніцы вывеў палонных,

з дому зняволення тых, хто жыве ў цемры.

Гэта слова Божае.

РЭСПАНСАРЫЙНЫ ПСАЛЬМ (Пс 29 (28), 1а і 2. 3аc–4. 3b і 9b–10, Р.: 11b)

Рэфрэн: Пан благаслаўляе свой народ спакоем.

1. Аддайце Пану, сыны Божыя, *

аддайце Пану хвалу і слаўце Яго магутнасць.

2. Аддайце хвалу імені Ягонаму, *

у святыні праслаўляйце Пана.

Рэфрэн: Пан благаслаўляе свой народ спакоем.

3. Голас Пана па-над водамі, *

Пан над водамі вялікімі!

4. Голас Пана моцны; *

голас Пана поўны велічы.

Рэфрэн: Пан благаслаўляе свой народ спакоем.

3. Загучаў Бог велічы, *

9. і кожны ў святыні Ягонай кажа: Хвала.

10.Пан прабываў над патопам, *

Пан як Валадар трываць будзе вечна.

Рэфрэн: Пан благаслаўляе свой народ спакоем.

ДРУГОЕ ЧЫТАННЕ (Дз 10, 34–38)

Бог памазаў Яго  Духам Святым

Чытанне кнігі Дзеяў Апосталаў.

У тыя дні:

Пётр, адкрыўшы вусны свае, сказаў: Сапраўды разумею, што Бог не зважае на асобу, але ў кожным народзе мілы Яму той, хто баіцца  Яго і паступае справядліва.

Ён паслаў сваё слова сынам Ізраэля, абвяшчаючы спакой праз Езуса Хрыста; Ён ёсць Панам усіх. Вы ведаеце, што адбывалася ва ўсёй Юдэі, пачынаючы ад Галілеі, пасля хросту, які абвясціў Ян. Ведаеце, як Бог памазаў Духам Святым і моцай Езуса з Назарэту, які хадзіў, робячы дабро і аздараўляючы ўсіх апанаваных д’яблам, бо з Ім быў Бог.

Гэта слова Божае.

СПЕЎ ПЕРАД ЕВАНГЕЛЛЕМ (пар. Мк 9, 6)

Акламацыя: Аллелюя, аллелюя, аллелюя.

Раскрыліся нябёсы і загучаў голас Айца:

Гэта Сын Мой умілаваны, Яго слухайце.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 3, 13–17)

Калі Езус ахрысціўся, убачыў Духа Божага, які сыходзіў на Яго

+ Чытанне святога Евангелля паводле Мацвея.

У той час:

Езус прыйшоў з Галілеі на Ярдан да Яна, каб атрымаць ад яго хрост. Ян жа ўстрымліваў Яго, кажучы: Гэта мне трэба ад Цябе прымаць хрост, а Ты прыходзіш да мяне?

Сказаў яму Езус у адказ: Дазволь цяпер, бо так належыць нам выканаць усё, што справядліва. Тады Ян уступіў Яму.

Калі Езус ахрысціўся, адразу выйшаў з вады, і раскрыліся Яму нябёсы, і ўбачыў Духа Божага, які спускаўся, як голуб, і сыходзіў на Яго. І голас з неба прамовіў: Гэта Сын Мой умілаваны, якога Я ўпадабаў.

Гэта слова Пана.

Нядзеля пасля 6 студзеня

ХРОСТ ПАНА

Свята

Год B

ПЕРШАЕ ЧЫТАННЕ (Іс 55, 1–11)

Ідзіце да водаў: паслухайце і жыць будзе душа ваша

Чытанне Кнігі прарока Ісаі.

Сасмаглыя, усе ідзіце да водаў.

І вы, якія не маеце срэбра, ідзіце.

Ідзіце купляйце без срэбра

і без платы віно і малако.

Навошта вы адважваеце срэбра за тое,

што не ёсць хлебам,

а працу сваю за тое, чым нельга насыціцца?

Слухайце ўважліва Мяне і спажывайце дабро,

і няхай душа вашая нацешыцца тукам.

Схіліце вуха сваё і прыйдзіце да Мяне,

паслухайце і жыць будзе душа ваша.

І дам вам запавет вечны — нязменныя ласкі для Давіда.

Вось я ўчыніў яго для народаў сведкам,

правадыром і настаўнікам для народаў.

Вось ты паклічаш народ, якога не ведаў,

і народы, якія не ведалі цябе, пабягуць да цябе,

дзеля Пана Бога твайго

і Святога Ізраэля, бо Ён уславіў цябе.

Шукайце Пана, пакуль Ён дазваляе знайсці сябе,

клічце Яго, пакуль Ён блізка!

Няхай бязбожны пакіне шлях свой,

а чалавек беззаконны — свае намеры;

няхай вернецца да Пана, і Ён змілуецца над ім,

да Бога нашага, бо Ён шчодры на прабачэнне.

Бо май думкі — гэта не вашыя думкі,

і вашыя шляхі — не мае шляхі, — гаворыць Пан.

Бо як нябёсы ўзвышаюцца над зямлёю,

так шляхі мае — над шляхамі вашымі

і думкі мае — над думкамі вашымі.

Падобна як дождж і снег падае з неба

і туды не вяртаецца,

але поіць зямлю і робіць яе ўрадлівай,

і яна родзіць, і прыносіць плён сейбіту

і хлеб для таго, хто есць,

так і слова Маё, якое выходзіць з вуснаў Маіх,

не вернецца да Мяне без плёну,

пакуль не споўніць тое, што Я хацеў,

і з поспехам дасягне таго, дзеля чаго Я паслаў яго.

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3.4bcd. 5–6, Р.: 3)

Рэфрэн: Вы з радасцю будзеце чэрпаць ваду з крыніцаў збаўлення.

2. Вось Бог — маё збаўленне, на Яго спадзяюся і баяцца не буду.†

Бо Пан — мая моц і мая песня, *

Ён стаў маім збаўленнем.

3. Вы з радасцю будзеце чэрпаць ваду *

з крыніцаў збаўлення.

Рэфрэн: Вы з радасцю будзеце чэрпаць ваду з крыніцаў збаўлення.

4. Праслаўляйце Пана, *

заклікайце імя Ягонае

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: Вы з радасцю будзеце чэрпаць ваду з крыніцаў збаўлення.

5. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

6. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: Вы з радасцю будзеце чэрпаць ваду з крыніцаў збаўлення.

ДРУГОЕ ЧЫТАННЕ (1 Ян 5, 1–9)

Дух і вада, і кроў

Чытанне Першага паслання святога апостала Яна.

Умілаваныя:

Кожны, хто верыць, што Езус ёсць Месія, ад Бога народжаны, і кожны, хто любіць таго, хто нарадзіў, любіць і народжанага ад Яго. Па тым пазнаём, што мы любім дзяцей Божых, калі любім Бога і выконваем запаведзі Яго. Бо любоў да Бога ёсць у тым, каб мы выконвалі Ягоныя запаведзі, а запаведзі Яго не з’яўляюцца цяжкімі.

Бо ўсё, што народжана ад Бога, перамагае свет. І гэтай перамогай, якая перамагла свет, ёсць наша вера.

Хто ж перамагае свет, калі не той, хто верыць, што Езус ёсць Сынам Божым?

Езус Хрыстус прыйшоў праз ваду і кроў, і праз Духа, і не толькі праз ваду, але праз ваду і кроў; і Дух сведчыць пра Яго, бо Дух — гэта праўда. Бо трое тых, хто сведчыць: Дух і вада, і кроў, і гэтыя тры – адно. Калі мы прымаем сведчанне людзей, то Божае сведчанне большае, бо гэта ёсць сведчанне Бога, якое Ён даў пра Сына свайго.

Гэта слова Божае.

СПЕЎ ПЕРАД ЕВАНГЕЛЛЕМ (пар. Ян 1, 29)

Акламацыя: Аллелюя, аллелюя, аллелюя.

Убачыў Ян Езуса, які ішоў да яго, і сказаў: *

Вось Ягнё Божае, якое бярэ на сябе грэх свету.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 7–11)

Ты Сын Мой умілаваны, Цябе ўпадабаў Я

+ Чытанне святога Евангелля паводле Марка.

У той час:

Ян Хрысціцель прапаведаваў, кажучы: Ідзе за мною мацнейшы за мяне, якому я не варты, нахіліўшыся, развязаць раменьчык на ягоных сандалях. Я хрысціў вас вадою, а Ён будзе хрысціць вас Духам Святым.

І сталася ў тыя дні, прыйшоў Езус з Назарэту, што ў Галілеі, і быў ахрышчаны Янам у Ярдане. І адразу, калі выходзіў з вады, убачыў нябёсы раскрытыя, і Духа, як голуба, сыходзячага на Яго. І пачуўся голас з нябёсаў:

Ты Сын Мой умілаваны,

Цябе ўпадабаў Я.

Гэта слова Пана.

Нядзеля пасля 6 студзеня

ХРОСТ ПАНА

Свята

Год C

ПЕРШАЕ ЧЫТАННЕ (Іс 40, 1–5. 9–11)

З’явіцца слава Пана, і ўбачыць яе кожнае цела

Чытанне Кнігі прарока Ісаі.

Суцешце, суцешце народ Мой! —

кажа ваш Бог.

Прамаўляйце да сэрца Ерузалема

і абвяшчайце яму,

што скончыўся час барацьбы ягонай,

што адплочаны беззаконні ягоныя,

бо атрымаў ён з рукі Пана

ўдвая за ўсе свае грахі.

Голас таго, хто кліча ў пустыні:

падрыхтуйце дарогу Пану,

раўняйце ў стэпе шлях нашаму Богу!

Кожная даліна ўзвысіцца,

кожная гара і пагорак панізяцца,

і выбоістыя дарогі стануць раўнінай,

і ланцугі гор — далінаю.

І з’явіцца слава Пана,

і адначасова ўбачыць яе кожнае цела,

бо так сказалі вусны Пана.

Узыйдзі на высокую гару, Сіён,

які нясеш добрыя весткі!

Зрабі моцным голас свой, Ерузалем,

які нясеш добрыя весткі!

Зрабі моцным голас свой, не бойся!

Скажы гарадам юдэйскім:

Вось Бог ваш!

Вось Пан Бог прыходзіць з моцаю,

і плячо Ягонае, што мае ўладу.

Вось узнагарода Ягоная з Ім,

і адплата Ягоная перад Яго абліччам.

Як пастыр, Ён будзе пасвіць статак свой;

ягнятаў будзе браць на рукі

і насіць на грудзях сваіх,

з клопатам будзе вадзіць кормячых авечак.

Гэта слова Божае.

РЭСПАНСАРЫЙНЫ ПСАЛЬМ (Пс 104(103), 1b–2. 3–4. 24–25.27–28.29–30, Р.: 1)

Рэфрэн: Благаславі, душа мая, Пана.

1. Пане, Божа мой, Ты вельмі вялікі. *

Ты апрануўся ў веліч і красу,

2. Ты ахінуўся святлом, быццам шатай. *

Нябёсы распасцёр, як палотны шатра.

Рэфрэн: Благаславі, душа мая, Пана.

3. Шатры свае Ты паставіў над водамі. *

Робіш хмары сваёй калясніцай.

4. Ты ходзіш на крылах вятроў, +

чыніш вятры сваімі пасланцамі, *

а слуга Твой — палаючы агонь.

Рэфрэн: Благаславі, душа мая, Пана.

24. Незлічоныя, Пане, Твае справы. *

Усё Ты мудра стварыў, зямля напоўнілася Тваімі стварэннямі.

25. Вось распасцёрлася шырокае і вялікае мора, *

у ім безліч паўзуноў, жывёлаў малых і вялікіх.

Рэфрэн: Благаславі, душа мая, Пана.

27. Усе яны чакаюць, што Ты дасі ім есці ў свой час. *

28. Калі даеш ім, яны падбіраюць,

Калі раскрываеш руку сваю, *

яны насычаюцца дабром.

Рэфрэн: Благаславі, душа мая, Пана.

29. Яны палохаюцца, калі Ты хаваеш аблічча сваё. *

Ты забіраеш іхні дух, і яны гінуць, і вяртаюцца ў свой пыл.

30. Ты пасылаеш свайго Духа і паўстаюць яны, *

і Ты аднаўляеш аблічча зямлі.

Рэфрэн: Благаславі, душа мая, Пана.

ДРУГОЕ ЧЫТАННЕ (Ціт 2, 11–14; 3, 4–7)

Збавіў нас праз купель адраджэння і аднаўлення Святым Духам

Чытанне Паслання святога апостала Паўла да Ціта.

Умілаваныя:

З’явілася ласка Божая, збаўчая для ўсіх людзей, якая вучыць нас, каб мы, адрокшыся ад бязбожнасці і пажадлівасці свету, жылі ў цяперашнім жыцці разважліва, справядліва і пабожна, чакаючы шчаслівай надзеі і аб’яўлення хвалы вялікага Бога і Збаўцы нашага Езуса Хрыста, які аддаў самога сябе за нас, каб адкупіць ад усялякага беззаконня і ачысціць для сябе народ выбраны, руплівы ў добрых учынках.

Калі ж аб’явілася дабрыня і чалавекалюбства Бога, Збаўцы нашага, Ён не дзеля ўчынкаў справядлівасці, якія мы ўчынілі, але паводле міласэрнасці сваёй збавіў нас праз купель адраджэння і аднаўлення Святым Духам, якога шчодра выліў на нас праз Езуса Хрыста, Збаўцу нашага, каб, апраўданыя Ягонай ласкаю, мы сталі паводле надзеі спадкаемцамі вечнага жыцця.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 3, 16)

Акламацыя: Аллелюя, аллелюя, аллелюя.

Ідзе мацнейшы за мяне, гаворыць Ян; *

Ён будзе хрысціць вас Духам Святым і агнём.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 3, 15–16. 21–22)

Калі Езус, атрымаўшы хрост, маліўся, раскрылася неба

+ Чытанне святога Евангелля паводле Лукі.

У той час:

Калі народ чакаў і калі ўсе разважалі ў сэрцах сваіх пра Яна, ці не Хрыстус ён, Ян адказаў усім: Я хрышчу вас вадою, але ідзе мацнейшы за мяне, якому я не варты развязаць раменьчык на сандалях Яго. Ён будзе хрысціць вас Духам Святым і агнём.

І сталася, калі хрысціўся ўвесь народ, і калі Езус, атрымаўшы хрост, маліўся, раскрылася неба, і Дух Святы ў цялесным выглядзе, як голуб, сышоў на Яго, і быў голас з неба, які прамовіў:

Ты Сын Мой умілаваны,

Цябе ўпадабаў Я.

Гэта слова Пана.